Kes lapan penunggang basikal lajak maut: Kerani dipenjara enam tahun, denda RM6,000

JOHOR BAHRU, 13 April – Mahkamah Tinggi di sini hari ini menjatuhkan hukuman penjara enam tahun dan denda RM6,000 ke atas seorang kerani selepas didapati bersalah atas pertuduhan memandu secara melulu sehingga menyebabkan kematian lapan remaja berbasikal lajak, lima tahun lepas.

Wanita itu juga hilang kelayakan lesen memandu selama tiga tahun sebaik menjalani tempoh pemenjaraan dan sekiranya gagal membayar denda, dia boleh dipenjara enam bulan.

“Perbuatan responden yang memandu cara melulu atau merbahaya telah menyebabkan kehilangan lapan lapan nyawa. Mahkamah ini mengikuti pendekatan nas duluan yang mengambil kira bilangan mangsa yang terlibat dalam menjatuhi hukuman,” kata beliau.

Keputusan hari ini mengetepikan keputusan Mahkamah Majistret pada 10 Okt tahun lepas, yang melepaskan dan membebaskan wanita itu daripada pertuduhan berkenaan.

Pendakwaan memfailkan rayuan terhadap keputusan itu dan pada 18 Feb 2021, Mahkamah Tinggi telah mengarahkan Sam, yang merupakan seorang jurujual ketika kejadian, supaya membela diri.

Abu Bakar, ketika membaca keputusan membenarkan rayuan pendakwaan itu berkata pihaknya berpuas hati segala intipati kesalahan di bawah Seksyen 41 (1) Akta Pengangkutan Jalan 1987 telah berjaya dibuktikan.

Beliau berkata mahkamah bicara telah terkhilaf apabila gagal memutuskan pembelaan wanita itu secara tidak bersumpah bersifat penafian semata-mata atau selepas berfikir.

“Dalam pembelaannya (wanita itu) menyatakan tidak nampak kumpulan basikal di tempat kemalangan dan ada kenderaan lain yang melanggar basikal si mati dan telah melarikan diri. Versi ini tidak pernah ditimbulkan semasa kes pendakwaan,” kata beliau.

Hakim juga berkata mahkamah bicara telah terkhilaf apabila gagal menimbangkan pembelaan wanita itu telah tidak menimbulkan sebarang keraguan yang munasabah atas kes pendakwaan bagi pertuduhan memandu kereta secara merbahaya mengambil kira keadaaan jalan yang berselekoh dan berbukit sedikit.

“Mahkamah bicara terkhilaf apabila menerima pembelaan yang tidak mengetahui adanya aktiviti basikal lajak pada malam kejadian sebagai alasan untuk memandu keretanya secara merbahaya sehingga mengorbankan mangsa yang dinyatakan dalam pertuduhan.

“Responden seharusnya memandu keretanya dengan lebih berhati-hati dan bukannya memandu dengan laju sehingga menyebabkan kemalangan tersebut. Responden sepatutnya menyedari kemalangan pencahayaannya tidak begitu terang pada jam lebih kurang 3.20 pagi,” kata beliau.

Terdahulu, pihak pendakwaan yang diwakili Pengarah Pendakwaan Negeri Johor Tengku Amir Zaki Tengku Abd Rahman dan Timbalan Pendakwa Raya Muhammad Syafiq Mohd Ghazali, memohon agar mahkamah menjatuhkan hukuman yang setimpal dengan mempertimbangkan prinsip kepentingan awam.

Bagaimanapun, wanita itu yang diwakili peguam Muhammad Faizal Mokhtar, merayu agar mahkamah menjatuhkan hukuman ringan memandangkan ini kesalahan pertama anak guamnya yang menanggung kedua ibu bapanya.

Mahkamah juga mengarahkan agar butiran sabitan dicatat dalam lesen memandu responden selain ia diserahkan pada atau sebelum esok untuk tindakan selanjutnya.

Terdahulu, wanita yang berbaju kemeja putih berbelang dan berseluar warna coklat muda, hadir ditemani seorang rakannya tiba di perkarangan Kompleks Mahkamah Johor Bahru, kira-kira jam 9 pagi tadi.

Remaja yang maut dalam kejadian itu ialah Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.- BERNAMA


Jemaah Menteri diumum lewat petang ini – PM Anwar

Beliau berkata senarai penuh barisan Kabinet telah diserahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pagi tadi untuk perkenan agar lantikan segera dapat dilaksanakan.

“Pilihan kita terbatas kerana seperti saya umum sebelum ini, kita tidak mahu terlalu ramai menteri atau duta bertaraf menteri supaya perbelanjaan dapat dikurangkan.

“Saya mohon mereka (Jemaah Menteri) ini kekal berkhidmat agar kita dapat memberikan fokus dan tumpuan kepada ekonomi,” kata Ahli Parlimen Tambun itu ketika berucap pada majlis kenduri rakyat diadakan bersebelahan Masjid Muhammad Al-Fateh, Taman Jati, di sini hari ini.

Anwar berkata Pilihan Raya Umum ke-15 (PRU15) telah berakhir dan kini adalah masa untuk kerajaan bekerja termasuk memberi peluang kepada beliau menunaikan tanggungjawab sebagai perdana menteri.

“Sekarang giliran saya. Bulan lalu giliran orang lain, tahun lalu orang lain, tiga empat tahun dulu pun orang lain. Jadi kita doakan orang ini (Anwar) kekal penuh sepenggal,” katanya.

Anwar berkata kerajaan perlu memulihkan ekonomi termasuk menyediakan pendidikan lebih bermutu, menangani masalah kos sara hidup agar lebih terkawal serta menyediakan kemudahan kesihatan dan prasarana yang lebih baik.

“Bila ringgit diperkuat itu bermakna kos import akan lebih berkurang seterusnya kos barang makanan seperti ayam dan baja dapat dikurangkan,” katanya.


Korban Mega Kenduri Sekampung tumbang 20 ekor lembu

SUNGAI RAMBAI 26 Jun – Kira-kira 20 ekor lembu akan dikorbankan dalam Program Korban Mega Kenduri Sekampung peringkat Parlimen Jasin yang akan diadakan pada sambutan Hari Raya Aidiladha pada 10 Julai dan 11 Julai ini.

Ahli Dewan Undangan Negeri (ADUN) Sungai Rambai, Siti Faizah Abdul Azis berkata program buat julung kalinya yang diadakan itu menggabungkan program ibadah korban dari semua sembilan masjid di bawah daerah Jasin.

Beliau berkata demikian kepada Melaka Hari Ini selepas mempengerusikan Mesyuarat pelaksanaan Penganjuran Program Korban Mega Kenduri Sekampung Peringkat Parlimen Jasin di Pusat Transformasi Luar Bandar (RTC) Sungai Rambai hari ini.

Dalam mesyuarat itu kira-kira 25 pemimpin masyarakat terdiri daripada Jawatankuasa Pembangunan dan Keselamatan Kampung (JPKK) kampung-kampung dan wakil-wakil badan agensi kerajaan yang akan turut sama menjayakan program korban kali ini.

Mengulas lanjut, Siti Faizah berkata penganjuran program korban itu bersama kenduri sekampung adalah bagi meraikan juga kemenangan Barisan Nasional (BN) pada Pilihan Raya Negeri (PRN) Melaka yang lalu serta sebagai persiapan Pilihan Raya Umum (PRU) akan datang tidak lama lagi.


Tengku Hassanal tidak mahu ada projek sakit di Pahang

KUANTAN, 28 Mac – Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah menegaskan baginda enggan melihat ada projek sakit atau lewat siap berlaku di Pahang selain mahu semua lokasi di negeri ini tidak ketinggalan dalam aspek komunikasi.

Baginda bertitah kerajaan negeri dan kerajaan Persekutuan seharusnya bekerjasama rapat dalam melaksanakan projek yang mendesak serta berimpak tinggi di bawah Rancangan Malaysia ke-12 dan Belanjawan 2022 selain peruntukan yang ada perlu dibelanjakan dengan cepat dan betul agar rakyat menikmati manfaatnya.

“Ini termasuk pelaksanaan projek tebatan banjir dan pembangunan sistem amaran bencana serta penambahbaikan sistem saliran di lokasi berisiko tinggi berlaku bencana. Saya bertitah agar semua jabatan dan agensi dapat mempercepat pelaksanaan projek yang diluluskan dengan mematuhi peraturan dan tatacara sedia ada.

“Saya tidak mahu ada lokasi terutama di kawasan luar bandar yang masih langsung tidak menerima liputan Internet. Kawasan yang menerima liputan Internet perlahan perlu ditambah baik dari semasa ke semasa,” titah baginda.

Tengku Hassanal bertitah demikian semasa menyempurnakan Istiadat Pembukaan dan Mesyuarat Pertama Penggal Kelima Dewan Undangan Negeri (DUN) Pahang ke-14 di Wisma Sri Pahang di sini hari ini.

Mengenai banjir, Tengku Hassanal menitahkan supaya kerajaan negeri mempercepat usaha membuat penempatan baharu bagi memindahkan mereka yang sering terlibat dengan bencana itu selain menyentuh tindakan kerajaan pimpinan Menteri Besar Datuk Seri Wan Rosdy Wan Ismail membantu mangsa banjir dengan pelbagai bentuk bantuan berjumlah RM71 juta.

Tengku Hassanal turut menzahirkan sukacita dengan tindakan proaktif kerajaan negeri menarik RM987 juta pelaburan domestik dan RM9.8 bilion pelaburan antarabangsa ke Pahang selain kejayaan membawa pelaburan baharu bernilai RM5.5 bilion pada awal tahun ini melibatkan syarikat pelaburan termasuk dari Singapura, Korea Selatan dan China.

“Pelaburan ini mesti diurus dengan baik agar dapat memberi manfaat baik daripada aspek peluang pekerjaan mahupun limpahan ekonomi kepada rakyat saya,” titah baginda.

Meskipun optimis dengan sasaran kutipan hasil sebanyak RM1 bilion untuk tahun ini mampu dicapai dengan komitmen semua pihak, Tengku Hassanal mengingatkan pentadbiran kerajaan negeri untuk terus melipatgandakan kecekapan pengurusan kutipan hasil negeri yang perlu dilaksanakan dengan penuh integriti tanpa membebankan rakyat.

Berhubung aspek pendidikan, Tengku Hassanal menitahkan kerajaan negeri menetapkan misi dan visi untuk memastikan Pahang mempunyai institusi pendidikan terbaik meliputi sekolah, kolej, universiti dan pusat tahfiz yang mampu dicapai menerusi pelaksanaan strategi tepat dan komiten semua pihak.

Baginda seterusnya menitahkan kerajaan negeri untuk terus menambah keluasan kawasan rizab hutan simpan kekal (HSK) setiap tahun walaupun kawasan HSK dan hutan simpan di negeri ini telah ditambah lebih 7,000 hektar menjadikan jumlah HSK kira-kira 1.6 juta hektar setakat ini, ‘menobatkan’ Pahang sebagai negeri yang mempunyai rizab hutan terbesar di Semenanjung Malaysia.

“Saya sedang menggerakkan usaha memelihara alam sekitar termasuk inisiatif untuk memelihara Harimau Malaya yang kini di ambang kepupusan. Jika kita semua tidak memberi perhatian sewajarnya, tidak mustahil anak cucu kita hanya mengenal Harimau Malaya sekadar dalam Jata Negara atau di kulit pasport,” titah baginda. – BERNAMA


PM Muhyiddin, Dr Noor Hisham terima suntikan vaksin COVID-19 Rabu ini.

SEPANG 21 Feb. – Perdana Menteri Tan Sri Muhyiddin Yassin dan Ketua Pengarah Kesihatan Tan Sri Dr Noor Hisham Abdullah akan menjadi antara penerima pertama suntikan vaksin COVID-19 pada Rabu ini, yang menandakan Program Imunisasi COVID-19 Kebangsaan digerakkan lebih awal daripada jadual asal.

Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi Khairy Jamaluddin berkata pihaknya membuat keputusan untuk memulakan fasa pertama program imunisasi itu lebih awal berbanding yang dijadualkan pada 26 Februari ini.

“Kami buat keputusan permulaan program imunisasi COVID-19 diawalkan pada Rabu, 24 Februari dengan Perdana Menteri dan Ketua Pengarah Kesihatan akan menerima suntikan vaksin pertama di Klinik Kesihatan Putrajaya,” katanya pada sidang media selepas menyambut ketibaan kumpulan pertama vaksin Pfizer-BioNTech, di sini hari ini.

Turut akan menerima suntikan bersama-sama Muhyiddin dan Dr Noor Hisham pada Rabu ini adalah petugas barisan hadapan termasuk petugas kesihatan dan bukan kesihatan, katanya.

Khairy berkata kecekapan dan kesediaan Bahagian Regulatori Farmasi Negara (NPRA) serta Bahagian Farmasi Kementerian Kesihatan (KKM) dalam memastikan penghantaran dan penerimaan vaksin berjalan lancar, membolehkan program imunisasi itu dimulakan lebih awal.

“Kita awalkan sebab pada asalnya kita beri beberapa hari untuk pengedaran vaksin ke pusat penyimpanan vaksin. NPRA juga kena buat penilaian ‘log list’ kepada setiap penghantaran vaksin itu, mereka perlu memeriksa penghantaran bagi memastikan tidak ada apa-apa kerosakan.

“Tetapi apabila kita melihat kepada kecekapan NPRA, Bahagian Farmasi KKM dan semua orang bersedia, kita dah periksa pusat penyimpanan vaksin semua bersedia, Perdana Menteri berkata mulakanlah lebih awal, tidak perlu tunggu sehingga Jumaat (26 Februari),” katanya.

Menurut Khairy, jumlah barisan hadapan yang telah mendaftar untuk suntikan vaksin setakat ini adalah 271,802 orang, yang terdiri daripada sektor kesihatan dan sektor-sektor lain.

Menurutnya, 57.3 peratus daripada jumlah itu adalah anggota perubatan dan kesihatan manakala 42.7 peratus pula anggota bukan kesihatan termasuk Angkatan Tentera Malaysia, Polis Diraja Malaysia, Jabatan Sukarelawan, Jabatan Penjara, Jabatan Kastam Diraja Malaysia serta Jabatan Bomba dan Penyelamat Malaysia.

Program Imunisasi COVID-19 Kebangsaan akan dilaksanakan secara tiga fasa mulai bulan ini, dengan menyasarkan 80 peratus populasi negara ini atau 26.5 juta individu menerima vaksin itu yang akan diberikan secara percuma.

Menurut Buku Panduan Program Imunisasi COVID-19 Kebangsaan, Malaysia memperoleh 66.7 juta dos vaksin COVID-19 melalui kemudahan COVAX dari lima pengeluar iaitu Pfizer-BioNTech, AstraZeneca, Sinovac Life Sciences Co Ltd (Sinovac), CanSinoBIO dan Sputnik V, sehingga bulan ini.

Mengenai kumpulan pertama vaksin Pfizer-BioNTech yang diterima hari ini, Khairy berkata, 312,390 dos vaksin itu akan dihantar ke 16 pusat penyimpanan vaksin di seluruh negara iaitu enam di Selangor, Johor (empat), Kuala Lumpur (tiga), Pulau Pinang (dua) dan Putrajaya (satu).

Vaksin berkenaan akan dihantar menggunakan kenderaan darat dari Singapura ke Johor pada 2 petang ini dan ke Pulau Pinang melalui pesawat pada 6 petang, katanya.

Beliau berkata penghantaran keseluruhan vaksin keluaran syarikat farmaseutikal Pfizer itu akan dilakukan secara berperingkat, dengan kumpulan kedua dijangka tiba Jumaat ini diikuti setiap dua minggu sehingga negara menerima keseluruhan tempahan yang dibuat.


30,000 majikan perlukan pembantu rumah – PAPA

KUALA LUMPUR, 7 Feb – Dianggarkan 30,000 majikan tempatan kini berdepan kesukaran mendapatkan perkhidmatan pembantu rumah warga asing sejak tahun lepas, susulan penutupan pintu sempadan negara akibat pandemik COVID-19.

Presiden Persatuan Agensi Pekerjaan Malaysia (PAPA) Datuk Foo Yong Hooi berkata keadaan itu akan bertambah sukar sekiranya rundingan pengambilan pembantu rumah warga Indonesia ke Malaysia melalui memorandum persefahaman (MoU) yang dijadualkan esok ditangguhkan.

“Sekitar 600 agensi pembantu rumah di bawah lesen kategori B dan C ingin mengambil pembantu rumah asing untuk bekerja di Malaysia di mana sekurang-kurangnya terdapat 50 permintaan dalam senarai menunggu bagi setiap satu agensi.

“Ini permintaan yang banyak kerana di saat negara sedang dalam proses Pelan Pemulihan Negara, orang sudah mula kembali bekerja jadi bagaimana mereka ingin menjaga orang tua dan anak-anak yang sebelum ini dijaga sendiri,” katanya kepada Bernama.

Malah katanya terdapat keluarga yang berdepan kesukaran untuk memantau anak yang menjalankan Pengajaran dan Pembelajaran di Rumah (PdPR) selepas sekolah mereka ditutup akibat berlaku penularan COVID-19.

Foo berkata sekiranya isu pengambilan pembantu rumah tidak dapat diselesaikan segera, ia akan menjejaskan produktiviti pekerja dan seterusnya memberi kesan kepada usaha pemulihan ekonomi negara ketika ini.

Justeru beliau berharap kerajaan tidak menangguhkan dan segera memuktamadkan MoU bersama Indonesia serta membuka kemasukan bagi negara sumber lain seperti Filipina untuk memenuhi kehendak majikan yang terdesak ketika ini.

Semalam akhbar tempatan memetik kenyataan Menteri Sumber Manusia Datuk Seri M Saravanan yang berkata terdapat beberapa isu berbangkit yang menyebabkan kelewatan pemeterian MoU pengambilan pembantu rumah dari Indonesia.

“Kita (Malaysia) sudah selesaikan isu membawa masuk tenaga asing dari Bangladesh, namun untuk isu pembantu rumah Indonesia, terdapat sedikit kekangan di Jakarta. MoU yang sepatutnya berlangsung 8 Feb ini berkemungkinan juga terlewat disebabkan isu berbangkit,” katanya.

Sementara itu, Presiden Persatuan Majikan Amah Malaysia (MAMA) Engku Ahmad Fauzi Engku Muhsein berharap penangguhan itu tidak berpanjangan bagi mengelakkan majikan tempatan menggaji pekerja asing sebagai pembantu rumah secara haram.

Keadaan itu katanya akan meningkatkan risiko keselamatan rakyat terutama warga emas dan kanak-kanak yang dijaga oleh pekerja tidak bertauliah, apatah lagi setelah negara berdepan pelbagai masalah akibat penularan COVID-19.

Bagi mengalakkan pekerja tempatan bekerja di sektor itu, Engku Ahmad Fauzi mencadangkan kerajaan membenarkan penggajian pembantu rumah secara harian yang lebih praktikal dan memberi privasi kepada pekerja tersebut.

“Kalau dibenarkan boleh balik hari, majikan hanya perlu membayar mengikut hari bekerja sahaja. Sekarang ada yang menjalankan cara begini tetapi tidak secara rasmi jadi pihak berwajib perlu mencari idea bagaimana boleh menarik minat rakyat tempatan bekerja di sektor ini,” katanya.- BERNAMA


Khairy dilantik Naib Pengerusi Lembaga Eksekutif WHO wakil Rantau Pasifik

KUALA LUMPUR, 30 Mei – Menteri Kesihatan, Khairy Jamaluddin dilantik sebagai Naib Pengerusi Lembaga Eksekutif Pertubuhan Kesihatan Sedunia (WHO) mewakili rantau Pasifik Barat bagi 2022-2023.

Pelantikan adalah berdasarkan prinsip penggiliran antara rantau geografi, dengan Malaysia pada ketika ini merupakan ahli Lembaga Eksekutif WHO dari 2021 hingga 2024.

Ketua Pengarah Kesihatan Tan Sri Dr Noor Hisham Abdullah yang mengucapkan tanhian atas pelantikan itu berkata ia merupakan satu penghormatan besar kepada negara.

Beliau berkata Malaysia berhasrat memperjuangkan isu-isu yang menjadi keutamaan dan kepentingan bersama masyarakat serantau serta global, dengan menjadi suara utama sebagai naib presiden Perhimpunan Kesihatan Sedunia, dan kini naib pengerusi Lembaga Eksekutif WHO.

“Di tengah-tengah setiap krisis, terdapat peluang besar untuk melakukan apa yang betul untuk rakyat dan masyarakat, di peringkat tempatan mahupun global. Malaysia sentiasa berada di barisan hadapan untuk memajukan kesihatan awam global,” katanya dalam catatan di Facebook hari ini.

Katanya Malaysia akan menyumbang ke arah kejayaan usaha WHO dalam memimpin masyarakat antarabangsa terhadap pelbagai bidang, termasuk tindak balas COVID-19, inovasi kesihatan digital, penuaan yang sihat dan aktif, kesihatan mental, penyakit tidak berjangkit (NCD) dan perubahan iklim.


Misi repartriasi bawa pulang rakyat Malaysia dari New Delhi dan Mumbai selamat tiba di KLIA

KUALA LUMPUR 12 Mei. – Misi repatriasi membawa pulang rakyat Malaysia dari New Delhi dan Mumbai, India selamat tiba di Unit Kecemasan Udara, Lapangan Terbang Antarabangsa Kuala Lumpur (KLIA) jam 1 pagi tadi.

Daripada jumlah itu, seramai 117 orang adalah rakyat Malaysia dan enam (6) orang tanggungan serta seorang (1) pemegang status penduduk tetap Malaysia serta lapan warga Brunei.

Mengambil kira hubungan erat dan istimewa yang sedia terjalin antara Malaysia dengan Brunei, kerajaan Malaysia turut membantu bawa pulang warga Brunei dalam misi itu, kata kenyataan itu.

Kesemua penumpang, kru dan pegawai-pegawai barisan hadapan yang terlibat dalam menjayakan misi itu adalah tertakluk kepada prosedur operasi standard (SOP) ketat yang telah ditetapkan Kementerian Kesihatan Malaysia (KKM).

Kejayaan misi ini adalah hasil kerjasama erat melibatkan Agensi Pengurusan Bencana Negara (NADMA), KKM, Jabatan Imigresen Malaysia (JIM), Suruhanjaya Tinggi Malaysia di New Delhi, Konsulat Jeneral Malaysia di Mumbai serta agensi-agensi lain yang berkaitan, menurut kenyataan itu lagi.

Kementerian Luar Negeri merakamkan ucapan terima kasih dan setinggi-tinggi penghargaan kepada semua pihak yang terlibat dalam menjayakan misi ini dan kementerian akan mengambil tindakan sewajarnya bagi memastikan keselamatan dan kebajikan rakyat Malaysia di luar negara sentiasa terpelihara.


PSP 2021-2025 rangka pelaksanaan teknologi maklumat, komunikasi luar bandar

PUTRAJAYA 24 Nov – Pelan Strategik Pendigitalan (PSP) Kementerian Pembangunan Luar Bandar (KPLB) 2021-2025 dilancarkan hari ini untuk merangka pelaksanaan inisiatif teknologi maklumat dan komunikasi masyarakat di luar bandar dengan peruntukan sebanyak RM28 juta.

Menteri Pembangunan Luar Bandar Datuk Seri Mahdzir Khalid berkata PSP, yang merangkumi empat teras strategik lima tahun serta disokong oleh 14 strategi dan 78 program pendigitalan, akan dipantau KPLB dari semasa ke semasa agar pelaksanaannya berada pada landasan tepat.

“Pelan ini bersifat ‘living document’ (dokumen yang berkembang) dan dinamik yang harus ditambah baik serta dinilai secara berkala oleh KPLB menerusi semakan semula secara berjadual,” katanya pada sidang media selepas melancarkan PSP itu dan menghadiri majlis perhimpunan bulanan KPLB, di sini hari ini.

Empat teras PSP adalah pemantapan perkhidmatan digital bersepadu dan inklusif; pengukuhan infrastruktur digital berasaskan teknologi terkini dan selamat; pemerkasaan pembudayaan dan profesionalisme Teknologi Maklumat dan Komunikasi (ICT) serta tadbir urus ICT tuntas dan mampan.

Melalui PSP, katanya KPLB menyokong Pelan Strategik Pendigitalan Sektor Awam 2021-2025 sebagai pemacu agenda kerajaan digital yang mampan ke arah membentuk masyarakat digital dan memastikan masyarakat di luar bandar tidak ketinggalan dalam era pendigitalan.

Mahdzir berkata menerusi pelan itu, KPLB akan menumpukan usaha penambahbaikan 191 pusat komuniti desa di seluruh negara melalui peruntukan sebanyak RM8.5 juta agar setiap pusat itu dilengkapi dengan perkhidmatan Internet yang pantas.

Beliau berkata pihaknya juga telah mengadakan pertemuan dengan Kementerian Komunikasi dan Multimedia (KKMM) bagi membincangkan cadangan meningkatkan capaian Internet di Taman Bimbingan Kanak-Kanak (Tabika) dan Taman Asuhan Kanak-Kanak (Taska) Jabatan Kemajuan Masyarakat (Kemas).


Gara-gara bersalam tidak pandang muka, lelaki tampar jemaah masjid

IPOH, 20 Julai – Hanya kerana tidak memandang muka semasa bersalaman, seorang lelaki bertindak menampar belakang kepala seorang jemaah di Masjid An-Nur Pangkalan Tentera Laut Diraja Malaysia (TLDM) di Lumut, pada Isnin lepas.

Ketua Polis Daerah Manjung ACP Nor Omar Sappi berkata laporan diterima pihaknya daripada mangsa lelaki berusia lingkungan 30-an yang berkhidmat sebagai tentera, menyatakan dia bersalaman dengan suspek yang tidak dikenali selepas selesai solat asar kira-kira 5.10 petang.

“Secara tiba-tiba, suspek telah menampar belakang kepala mangsa dan terkena telinga sebelah kanan dengan kuat menyebabkan dia mengalami kesakitan di bahagian tersebut.

“Siasatan awal mendapati insiden itu berlaku gara-gara mangsa tidak memandang muka lelaki tersebut semasa bersalaman menyebabkan dia berang dan beranggapan mangsa bersikap kurang ajar dengannya,” katanya dalam kenyataan hari ini.

Nor Omar berkata kedua-dua pihak telah dipanggil ke Ibu Pejabat Polis Manjung untuk dirakam percakapan mengikut Seksyen 112 Kanun Prosedur Jenayah.

“Hasil rakaman percakapan yang diberikan, anggota tentera itu tidak mahu untuk meneruskan siasatan dan menarik semula laporan tersebut. Kes telah diklasifikasikan sebagai Tiada Tindakan Lanjut,” katanya.

Sebelum ini tular di Twitter menerusi sebuah video berdurasi 37 saat itu yang memaparkan kejadian seorang lelaki memukul kepala seorang jemaah di sebuah masjid.


Aaron Chia rasa terganggu..

PEMAIN beregu lelaki negara Aaron Chia mengakui hilang fokus menjadi puncanya dan pasangan Soh Wooi Yik ‘pulang awal’ pada Kejohanan Badminton Terbuka Perancis, 26 Oktober lalu.

Pada aksi itu, pasangan beregu keempat dunia itu tewas seawal pusingan pertama di tangan pasangan China, Liang Wei Keng-Wang Zhang 21-13, 21-14.

Menurut Aaron, faktor dihantui kekalahan pada separuh akhir Terbuka Denmark sebelum itu menyebabkan fokusnya agak terganggu dan gagal menampilkan aksi seperti biasa.

“Saya rasa mungkin fokus saya agak kurang kerana selepas tewas kepada Marcus Fernaldi Gideon-Kevin Sanjaya Sukamuljo (Indonesia) di separuh akhir Terbuka Denmark.

“Apapun, saya berjanji untuk bangkit semula dan fokus kepada perlawanan terakhir tahun ini iaitu BWF World Tour Final yang berlangsung di Guangzhou, China, Disember depan,” katanya.

Beliau berkata demikian ketika ditemui pemberita pada Majlis Penyampaian Hadiah Insentif Kemenangan Pemenang Pingat di Kejohanan Dunia, Sukan Komanwel dan Temasya Sukan Malaysia (SUKMA) XX di Auditorium Seri Negeri.

Pada majlis itu, Aaron menerima insentif keseluruhan RM70,000 di atas kejayaannya menjuarai Kejohanan Badminton Dunia 2022 di Tokyo, selain meraih pingat emas dan gangsa bagi acara berpasukan campuran dan beregu lelaki di temasya Sukan Komanwel Birmingham.

Insentif berkenaan telah disampaikan Exco Pembangunan Belia, Sukan dan Badan Bukan Kerajaan (NGO) negeri VP Shanmugam yang mewakili Ketua Menteri Datuk Seri Utama Sulaiman Md Ali.


10,000 sukarelawan Olimpik Tokyo tarik diri

MOSCOW 3 Jun – Jepun berdepan cabaran baharu apabila kira-kira 10,000 daripada 80,000 sukarelawan Sukan Olimpik dan Paralimpik Tokyo menarik diri, menurut Ketua Pegawai Eksekutif jawatankuasa penganjur, Toshiro Muto, lapor Sputnik memetik Kyodo News pada Rabu.

Disebabkan program vaksinasi yang perlahan dan jumlah varian virus yang semakin meningkat di Jepun, penganjur menghadapi kesukaran untuk mendapatkan sokongan dan meyakinkan orang ramai acara itu dapat dianjurkan dengan selamat.

Daripada 10,000 sukarelawan yang menarik diri itu, kira-kira 1,000 dilaporkan berhenti disebabkan komen berbaur seksis yang dibuat bekas presiden jawatankuasa penganjur, Yoshiro Mori dalam satu mesyuarat. Komen Mori itu dikritik hebat yang membawa kepada peletakan jawatannya.


Industri gaharu bakal diperkasa dalam RMKe-12

ASAHAN 15 Julai – Kementerian Perusahaan Perladangan dan Komoditi bakal memperkasa industri gaharu dengan meletakkannya sebagai antara keutamaan dalam Rancangan Malaysia Ke-12 (RMKe-12).

Menterinya Datuk Dr Mohd Khairuddin Aman Razali berkata, satu projek yang diberi nama Projek Bantuan Inokulasi sudah dirangka pihak kementerian dalam perancangan tersebut yang mana ia dijangka akan memberi manfaat kepada kira-kira 500 pengusaha produk gaharu di negara ini.

“Buat masa ini kita belum ada sebarang peruntukan tertentu untuk projek tersebut. Tetapi perkara ini akan kita bahaskan di peringkat RMKe-12.

“Dari situ kita akan tengak banyak mana yang akan diperuntukkan untuk setiap pengusaha. Apa pun, kita berharap peruntukan untuk projek inokulasi itu akan diluluskan,” katanya ketika melakukan lawatan ke Ladang Karas di Empangan Jus, di sini, hari ini.

Beliau berkata, sepanjang tahun 2018-2019, nilai eksport gaharu yang diterima negara adalah sekitar lebih RM9 juta yang mana berlaku penurunan berbanding unjuran 2015-2016 iaitu sekitar RM20 juta.

Jelasnya, penurunan nilai eksport tersebut adalah disebabkan pokok karas (yang menghasilkan gaharu) diletakkan sebagai antara tumbuhan terancam yang mana kuota pengeluaran untuk tujuan eksport yang dibenarkan adalah sekitar 150,000 kilogram (kg) sahaja.

“Had kuota itu adalah untuk gaharu yang diambil dari hutan. Tetapi sekarang, kita sudah bergerak ke arah perladangan pokok karas, yang mana kita percaya sudah tidak timbul isu lagi (berkaitan had kuota pengeluaran).

“Justeru, kita percaya pengeluaran gaharu yang akan dieksport ke luar negara akan bertambah dalam beberapa tahun mendatang yang mana ia akan menyemarakkan lagi industri ini dalam menambah pendapatan buat negara dan rakyat,” katanya lagi.


Pastikan pembangunan Laman Belia tidak cemari Sungai Kesang

SERI NEGERI 26 Julai – Kerajaan negeri akan memastikan tiada pencemaran air berlaku susulan pembangunan yang bakal dilaksanakan di Sungai Kesang.

Exco Pelancongan, Kebudayaan dan Warisan negeri Datuk Muhamad Jailani Khamis berkata, kerajaan negeri akan sentiasa mengambil kira garis panduan yang diletakkan oleh Badan Kawalan Belia Air (BKSA) dan Jabatan Pengairan dan Saliran (JPS).

“Dalam hal ini kerajaan sentiasa meletakkan garis panduan yang sudah ditetapkan bagi memastikan sumber air kita ini sentiasa terkawal dengan kualiti.

“Malah syarat-syarat ketat digunakan bagi memastikan tidak ada pelepasan bahan kimia dan sisa buangan tidak terawat dalam memastikan semua standard piawaian kualiti air di Standrd A,” katanya.

Beliau menjawab soalan tambahan Ahli Dewan Undangan Negeri (ADUN) Siti Faizah Abdul Azis (BN-Sungai Rambai) mengenai kebimbangan pembinaan kawasan reakrasi Laman Belia akan menjejaskan kualiti air Sungai Kesang di Persidangan Ketiga Penggal Pertama Dewan Undangan Negeri Melaka Ke-15 di sini, hari ini.

Sementara itu, Muhammad Jailani berkata, naik taraf Laman Belia, Sungai Kesang sebagai Pusat Pelancongan di Gerbang Selatan disenaraikan Majlis Perbandaran Jasin (MPJ) dalam permohonan projek RP2 Rancangan Malaysia Ke-12 (RMKe-12).

“Cadangan pembangunan serta kemudahan awam di Kota Budaya, Sungai Rambai dengan kos berjumlah RM4,895,000 dengan komponen pembinaan termasuk pembinaan replika kapal Mendam Berahi, dataran, menaik taraf pencahayaan dan lampu hiasan, laluan pejalan kaki serta landskap,” katanya.


Pengarah syarikat didakwa pecah amanah wang RM80,000

KUALA LUMPUR 28 April. – Seorang pengarah syarikat yang mengusahakan sebuah restoran didakwa di Mahkamah Sesyen di sini, hari ini atas pertuduhan melakukan pecah amanah membabitkan wang syarikat berjumlah RM80,000 untuk kegunaannya sendiri, tahun lalu.

Lelaki itu didakwa sebagai pengarah Syarikat Soi 55 Sdn Bhd yang diamanahkan dengan penguasaan dana syarikat itu telah melakukan pecah amanah terhadap wang RM80,000 bagi kegunaan sendiri di sebuah restoran di Jalan Solaris 5, Solaris Mont Kiara di sini antara 8 pagi hingga 5 petang, 16 Mac 2020.

Pertuduhan dikemukakan mengikut Seksyen 409 Kanun Keseksaan yang memperuntukkan hukuman penjara tidak kurang dari dua tahun dan penjara maksimum 20 tahun, dengan sebat dan juga dikenakan denda, jika sabit kesalahan.


Isteri Wan Junaidi meninggal dunia

KUCHING, 27 Mei – Datin Seri Feona Sim @ Norjanah, 70, isteri kepada Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar meninggal dunia di sebuah pusat perubatan swasta di sini pada pukul 6 petang tadi.

Menurut kenyataan yang dikeluarkan pejabat Wan Junaidi malam ini, jenazah Allahyarhamah akan dibawa ke kediaman Wan Junaidi di sini malam ini dan solat jenazah akan diadakan pada pukul 9 pagi esok sebelum dikebumikan di Tanah Perkuburan Samariang.


COVID-19: Kes kembali dua angka dengan 10 kes

KUALA LUMPUR, 28 Ogos – Kes positif COVID-19 hari ini kembali mencatat dua angka dengan 10 kes iaitu lapan kes import dan dua kes penularan dalam negara berbanding lima kes semalam.

Ketua Pengarah Kesihatan Tan Sri Dr Noor Hisham Abdullah berkata kes import yang mendapat jangkitan di luar negara melibatkan seorang warganegara dan tujuh bukan warganegara iaitu dari India dan Filipina.

“Daripada dua kes penularan dalam negara, satu kes melibatkan warganegara yang dikesan di Kedah daripada saringan bergejala, manakala kes bukan warganegara dikesan di Selangor iaitu kes saringan tahanan pendatang asing tanpa izin di Depot Tahanan Imigresen (DTI) Bukit Jalil,” katanya dalam kenyataan mengenai perkembangan COVID-19 di sini, hari ini.

Dr Noor Hisham berkata ini menjadikan jumlah kes positif di Malaysia adalah sebanyak 9,306 kes dengan jumlah kes aktif dengan kebolehjangkitan sebanyak 151 kes.

Katanya selain itu terdapat 36 kes yang telah pulih dengan jumlah kumulatif kes yang telah pulih sepenuhnya adalah sebanyak 9,030 kes atau 97.0 peratus daripada jumlah keseluruhan kes.

Dr Noor Hisham berkata, sehingga kini terdapat lapan orang yang sedang dirawat di Unit Rawatan Rapi (ICU) dengan enam daripadanya memerlukan bantuan pernafasan.

“Tiada kes kematian dilaporkan pada hari ini menjadikan jumlah kumulatif kes kematian di Malaysia kekal 125 kes, iaitu 1.34 peratus daripada jumlah keseluruhan kes,” katanya.

Beliau juga berkongsi data ketibaan pengembara di Malaysia sehingga 27 Ogos iaitu seramai 106,793 orang dengan 904 daripadanya dikesan positif COVID-19 iaitu kadar positiviti sebanyak 0.85 peratus.

Daripada jumlah positif yang dikesan itu, tiga kes tertinggi adalah daripada Indonesia iaitu sebanyak 295 kes atau 32.6 peratus) diikuti Mesir dengan 93 kes (10.3 peratus) dan Singapura 70 kes (7.7 peratus).

“Malaysia akan terus memperketat aktiviti kesihatan awam yang dijalankan di pintu masuk antarabangsa negara bagi memastikan jangkitan di luar negara dapat disekat,” katanya.

Bersempena sambutan Hari Kebangsaan pada Isnin ini dan cuti hujung minggu panjang, beliau menasihatkan masyarakat mengelakkan sebarang perhimpunan besar-besaran dan terus mengamalkan kebiasaan baharu.

“KKM juga ingin menekankan bahawa pemakaian pelitup muka adalah diwajibkan di tempat yang sesak dan sempit oleh pihak Majlis Keselamatan Negara (MKN) mulai 1 Ogos lalu terutamanya sekiranya penjarakan fizikal sukar diamalkan,” tegasnya.- BERNAMA


Tiada ibu, ayah untuk berkongsi kejayaan

BUKIT RAMBAI 16 Jun – Menduduki peperiksaan Sijil Peperiksaan Malaysia (SPM) 2021 tanpa dorongan insar bergelar ibu dan ayah tidak mematahkan semangat Nur Shafiqah Sani, 18 untuk memperoleh kejayaan cemerlang.

Pelajar Sekolah Menangah Kebangsaan (SMK) Bukit Rambai yang bergelar yatim piatu selepas ibu bapanya meninggal dunia kira-kira lima tahun lalu, bangkit untuk berjaya sehingga memperoleh keputusan 8A.

Anak bongsu daripada dua beradik itu berkata, kejayaan itu merupakan berkat titik peluhnya yang tidak pernah jemu belajar, selain turut dibantu ibu saudara yang banyak berkorban masa, tenaga dan wang ringgit untuk membolehkannya berjaya sampai ke tahap ini.

“Kejayaan ini saya dedikasikan kepada arwah ibu dan ayah, makcik, nenek dan seluruh ahli keluarga saya. Saya bekerja keras untuk bayar semula segala titik peluh mereka membesarkan saya,” katanya yang menetap di Taman Bukit Rambai.

Dalam pada itu, dia sempat menitipkan pesanan kepada semua pelajar agar tidak jemu untuk menimba ilmu dan sentiasa menghormati guru, selain yang paling penting menjaga solat lima waktu.


Ingat, ini peringatan terakhir – JPJ

BUKIT KATIL 7 Disember – Sebanyak 111 kesalahan dikesan Jabatan Pengangkutan Jalan (JPJ) Melaka pada Program Advokasi Keselamatan Jalan Raya dijalankan di Sekolah Menengah Kebangsaan (SMK) Bukit Katil, di sini, semalam.

Pengarah JPJ Negeri Melaka Muhammad Firdaus Shariff berkata, advokasi itu menumpukan kepada pelajar yang hadir ke sekolah dengan menunggang sendiri motosikal.

Beliau berkata, selain pemeriksaan keatas kenderaan, pihaknya juga mengadakan taklimat bersama pelajar dengan menerangkan secara jelas peraturan jalan raya yang perlu dipatuhi.

“Pada program yang bermula dari jam 7 hingga 9 pagi itu sejumlah 163 buah kenderaan diperiksa dan hasilnya itu 111 kesalahan dikesan.

“Pemeriksaan keatas pelajar yang menunggang motosikal ke sekolah sebagai pengangkutan turut membabitkan Kadet JPJ SMK Bukit Katil, ini bagi memberi pendedahan kepada ahli.

“Melalui program advokasi ini tiada tindakan kompaun diambil sebaliknya JPJ hanya mengeluarkan notis peringatan akhir kepada ibu bapa dan pelajar agar tidak mengulangi kesalahan sama,” katanya ketika ditemui di JPJ Melaka, Bukit Katil, hari ini.

“Antara kesalahan tertinggi yang dikesan ketika pemeriksaan adalah tiada lesen memandu dan kesalahan teknikal, tidak mempamerkan pelekat ‘P’ dan ‘L’ pada kenderaan masing-masing. Jadi kita tidak mahu mereka beranggapan ini adalah hal yang remeh,” katanya.


Vaksin: Pekerja perkilangan, pembuatan di P.Pinang, Selangor diberi keutamaan

KUALA LUMPUR 13 April – Pekerja dalam industri perkilangan dan pembuatan khususnya di Pulau Pinang dan Selangor akan diberikan keutamaan untuk menerima suntikan vaksin COVID-19, kata Menteri Perdagangan Antarabangsa dan Industri Datuk Seri Mohamed Azmin Ali.

“Kita ambil maklum Pulau Pinang dan Selangor antara negeri yang menyumbang kepada ekonomi negara sebab wujudnya industri dan aktiviti ekonomi yang rancak… maka ini adalah zon-zon yang akan diberikan keutamaan untuk pekerja-pekerja dalam industri perkilangan dan pembuatan mendapatkan suntikan vaksin,” katanya.

Beliau berkata demikian kepada pemberita ketika ditemui selepas Program Mengedar Bubur Lambuk di Hulu Kelang dekat sini, hari ini, sebagai mengulas kenyataan Ketua Menteri Pulau Pinang Chow Kon Yeow bahawa kerajaan negeri itu masih menunggu maklum balas daripada Kerajaan Pusat berhubung gesaan supaya pekerja sektor industri dan perkilangan yang dikategorikan sebagai barisan hadapan ekonomi diberi keutamaan menerima vaksin COVID-19.

Mengulas lanjut, katanya kerajaan amat komited untuk memastikan proses Program Imunisasi COVID-19 Kebangsaan dapat dilaksanakan seberapa segera termasuklah pemberian suntikan terhadap pekerja asing.

“Sebabnya mereka ini memainkan peranan penting dalam memulihkan aktiviti ekonomi negara, tetapi seperti yang diumumkan Khairy Jamaluddin (Menteri Penyelaras Program Imunisasi COVID-19 Kebangsaan) bahawa kita juga berdepan dengan masalah bekalan vaksin.

“Sekiranya bekalan vaksin ini dapat tiba dalam negara pada waktu dijadualkan, kita yakin proses ini (suntikan vaksin) dapat disempurnakan selewat-lewatnya sehingga hujung tahun ini. Setakat ini pembekalan vaksin berjalan dengan baik dan lancar. Kita dimaklumkan dalam bulan Mei dan Jun jumlah bekalan akan meningkat dengan lebih besar dan ini akan mempercepatkan proses imunisasi,” katanya.

Ditanya apakah tindakan pihak kementerian sekiranya negara berdepan gelombang keeempat COVID-19 memandangkan sektor industri ketika ini dibenarkan beroperasi pada kapasiti 100 peratus, Mohamed Azmin berkata pihaknya sedia mengambil sebarang tindakan sekiranya terdapat penilaian risiko yang dikemukakan Kementerian Kesihatan (KKM).

“Apa kita lakukan sekarang adalah tindakan sebelum berlakunya penularan yang serius dengan perkenalkan usaha-usaha pendekatan atau prosedur operasi standard (SOP) ‘safe at work’ supaya industri perkilangan dan pembuatan dapat berjalan tanpa gangguan dengan pematuhan ketat pada SOP.

“Tetapi sekiranya ada penilaian risiko dikemukakan pihak KKM, kita akan ambil tindakan tegas sebab kesihatan dan keselamatan rakyat adalah keutamaan,” katanya.


‘Usaha kembalikan kesejahteraan rakyat’ – PM

PUTRAJAYA 22 Ogos – Kerajaan berusaha mengembalikan kesejahteraan rakyat seiring dengan usaha meningkatkan kuasa beli pengguna sekali gus mengurangkan kesan ekonomi yang berpanjangan.

“Fokus usaha kita ialah rakyat yang kehilangan pekerjaan dan mata pencarian, rakyat yang berpendapatan sederhana, perusahaan kecil dan sederhana (PKS) serta sektor perindustrian termasuk industri pelancongan domestik.

Jelasnya, usaha kerajaan tidak akan terhenti malah terus bekerja bersama rakyat untuk membangunkan strategi baharu ekonomi bagi melaksanakan beberapa perubahan mendasar.

“Seiring usaha mencapai objektif dan fokus tersebut, penglibatan anak muda amat diperlukan, untuk itu saya pastikan suara anak muda didengari dan diberikan tumpuan dalam kerajaan ini.

“Kepada anak muda di luar sana, jangan risau, penglibatan anda semua amat dihargai dan saya mengharapkan anda bersama dengan kerajaan ini untuk menjayakan agenda besar pemulihan negara,” katanya.


Seminggu pujuk nenek 120 tahun ambil vaksin

ALOR GAJAH 6 Julai – Walaupun usianya sudah lebih seabad, itu bukan penghalang untuk seorang nenek hadir ke Pusat Pemberian Vaksin (PPV) Bergerak di Kampung Orang Asli Bukit Payung, di sini, hari ini.

Puchat Lubak, yang mendakwa usianya sudah mencecah 120 tahun (walaupun pada kad pengenalan dinyatakan berumur 92 tahun) menjadi individu tertua di kampung berkenaan menerima vaksin apabila hadir ke PPV Bergerak bertempat di pada jam 9.30 pagi tadi.

Sementara itu, bagi Rami Song Song, 62, yang turut menerima suntikan vaksin dos pertama hari ini turut mengakui pada awalnya berat hati untuk menerima vaksin kerana takut pada jarum.

Namun, setelah mendapat semangat daripada anak-anak dia akhirnya memberanikan diri dan akhirnya perasaan takut bertukar teruja apabila melihat beratus penduduk kampung turut hadir menerima vaksin.

“Lepas suntik memang seronok sangat sebab tak sakit langsung. Lepas ini nak jalan kemana-mana pun sudah tak takut lagi sebab sudah ada vaksin,” katanya yang hadir menerima vaksin bersama tujuh anaknya.

Menurut Tok Batin Kampung Orang Asli Bukit Payung, Nur Isjemei Ismail, pada awalnya, lebih separuh daripada penduduk kampung berkenaan enggan menerima vaksin.

Namun selepas Jabatan Kemajuan Orang Asli (JAKOA) mendahulukan pemimpin masyarakat sepertinya menerima vaksin pada hujung bulan lalu, penduduk mula percaya kepada vaksin dan akhirnya majoriti bersetuju untuk menerima vaksin berkenaan.

“Apapun, kita akan terus memujuk mereka bagi memastikan kesemua penduduk kampung berusia 18 tahun ke atas, tiada yang tertinggal dalam menerima vaksin,” katanya.

Untuk rekod, dalam program suntikan vaksin COVID-19 melalui PPV Bergerak Mara Liner di kampung berkenaan, seramai 314 penduduk orang asli di kampung berkenaan telah diberikan suntikan vaksin jenis Sinovac dos pertama.

Program itu turut diserikan dengan kehadiran Timbalan Menteri Pembangunan Luar Bandar II, Datuk Henry Sum Agong yang diiringi Ahli Parlimen Masjid Tanah merangkap Timbalan Menteri Pembangunan Usahawan dan Koperasi, Datuk Wira Mas Ermieyati Samsudin.


Ahli dan penyokong UMNO perlu terus kerja kuat – Annuar

KUALA LUMPUR, 18 Mac – Ketua UMNO Bahagian Ketereh Tan Sri Annuar Musa mengingatkan ahli dan penyokong UMNO untuk terus bekerja kuat bagi menghadapi Pilihan Raya Umum (PRU) ke-15 kelak.

Beliau berkata UMNO tidak boleh terlalu selesa dengan kemenangan yang diperoleh pada Pilihan Raya Negeri (PRN) Melaka dan Johor, baru-baru ini.

“Jangan ingat segalanya sudah ok. (selepas kemenangan di PRN Johor) dan jangan gopoh dalam sebarang tindakan. Belajar dari pengalaman lalu,” katanya yang juga Ahli Parlimen Ketereh.

Annuar berkata demikian ketika berucap pada majlis makan malam Tan Sri Annuar Musa bersama sahabat di sebuah hotel di ibu negara yang dihadiri kira-kira 300 jemputan termasuk perwakilan UMNO yang menghadiri Perhimpunan Agung UMNO 2021, di sini.

Menegaskan bahawa beliau tidak mengharapkan sebarang jawatan di dalam parti, Annuar berkata beliau kini hanya ingin membantu UMNO secara ‘habis-habisan’ dalam meraih kepercayaan rakyat.- BERNAMA


PM akui kempen PRN Sabah antara punca peningkatan kes COVID-19

KUALA LUMPUR 7 Okt. – Perdana Menteri Tan Sri Muhyiddin Yassin mengakui kempen Pilihan Raya Negeri (PRN) Sabah menjadi antara punca peningkatan kes COVID-19 di negara ini sejak beberapa minggu lepas.

Bagaimanapun, beliau menjelaskan perkara itu tidak dapat dielakkan daripada diadakan kerana mengikut Perlembagaan, pilihan raya itu mesti diadakan dalam tempoh 60 hari selepas Dewan Undangan Negeri (DUN) Sabah dibubarkan pada 30 Julai lepas.

“Suruhanjaya Pilihan Raya (SPR) telah menetapkan prosedur operasi standad (SOP) tertentu bagi memastikan wabak COVID-19 tidak merebak akibat kempen pilihan raya diadakan, namun malangnya ada SOP yang tidak dipatuhi,” katanya.

Beliau berkata demikian dalam perutusan khas mengenai situasi semasa COVID-19 dari kediamannya, yang disiarkan secara langsung di beberapa stesen televisyen tempatan dan laman sosial Facebook semalam.

Jelas Muhyiddin, ketidakpatuhan kepada SOP itu dapat dilihat semasa beliau sendiri turun berkempen di Sabah apabila ramai pihak didapati gagal mematuhi penjarakan fizikal dan berada dalam keadaan bersesak-sesak walaupun hampir keseluruhan memakai pelitup muka.

Perdana Menteri berkata berikutan keadaan itu, beliau terpaksa membuat SOP sendiri termasuk terus ke pentas semasa tiba pada satu-satu program tanpa melalui khalayak selain mengingatkan orang ramai supaya terus patuh kepada prosedur yang ditetapkan Kementerian Kesihatan (KKM).

“Saya juga mengingatkan pegawai saya supaya tidak mengatur kempen saya di kawasan zon merah, walaupun menerima undangan, saya terpaksa tolak dengan baik. Ya, kalau diikutkan saya ingin berkempen di semua tempat,” kata beliau.

Muhyiddin berkata hakikatnya mereka yang dijangkiti COVID-19 telah berada di Sabah ketika itu dan sebahagian besarnya berpunca daripada pendatang tanpa izin dari negara jiran yang kemudiannya menjangkiti tahanan lain apabila ditempatkan di pusat tahanan.

Bagaimanapun, beliau berkata tindakan awal telahpun dilakukan dengan mempertingkat kawalan sempadan di Sabah dengan menambah jumlah anggota keselamatan yang bertugas dan mengatur gerak aset seperti kapal dan bot peronda untuk mengawal sempadan perairan negara.

Selain itu, beberapa daerah di Sabah juga telah diisytiharkan kawasan Perintah Kawalan Pergerakan Diperketatkan Secara Bersasar (PKPDB) untuk menghalang wabak tersebut daripada menular ke tempat lain, kata perdana menteri.

“Kerajaan juga mewajibkan mereka yang datang dari Sabah supaya melakukan ujian saringan ketika mereka tiba di lapangan terbang. Petugas KKM juga akan membuat penilaian risiko ke atas setiap individu yang tiba, sekiranya didapati positif, mereka akan diasingkan dan dirawat di hospital,” katanya.

“Semua yang didapati positif telah diasingkan dan dirawat di hospital dan langkah susulan sedang giat dijalankan untuk mengesan dan membuat saringan ke atas kontak rapat pesakit-pesakit COVID-19 yang telah dikenal pasti,” katanya.

Sehubungan itu, beliau mengingatkan rakyat agar tidak mudah menuding jari dan mencari kesalahan mana-mana pihak ekoran peningkatan kes COVID-19 ketika ini.

“Saya tahu ada pihak yang sengaja menangguk di air keruh pada waktu ini dengan mempolitikkan masalah yang sedang dihadapi oleh negara. Jangan kita pedulikan mereka. Kita mesti fokus kepada usaha untuk menangani pandemik ini secara bersama,” katanya.


Kerajaan telah mulakan rancangan pemerkasaan ekonomi selanjutnya – Tengku Zafrul

KUALA LUMPUR 27 Ogos – Kerajaan sudah memulakan perancangan fasa selanjutnya bagi pemerkasaan ekonomi yang akan diperincikan dalam Belanjawan 2021, kata Menteri Kewangan Tengku Datuk Seri Zafrul Aziz hari ini.

Malah, katanya, kerajaan juga yakin langkah-langkah yang dilaksanakan menerusi Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) telah memberi impak positif terhadap usaha-usaha pemulihan.

Menurutnya, pasukan Kementerian Kewangan juga meneruskan siri Jelajah Belanjawan 2021 ke Johor pada 15-16 Ogos 2020 dan seterusnya Pahang pada 25 Ogos dalam usaha mendapatkan maklum balas mengenai inisiatif pakej pemulihan ekonomi PRHATIN dan PENJANA berkenaan.

“Pada masa sama, platform ini bertujuan mendapatkan pandangan dan syor bagi merangka Belanjawan 2021 menerusi beberapa sesi libat urus dengan wakilp-wakil sektor seperti pendidikan, farmaseutikal, industri berasaskan agro serta usahawan wanita Perusahaan Kecil dan Sederhana (PKS),” kata beliau dalam laporan terbaharu Unit Pelaksanaan dan Koordinasi Stimulus Ekonomi Antara Agensi Nasional (LAKSANA).

Bank Negara Malaysia telah membuat unjuran bahawa ekonomi negara akan berkembang -5.5 peratus hingga -3.5 peratus tahun ini dan dijangka mencatat pertumbuhan 5.5 peratus hingga 8 peratus pada 2021.


Lulus pinda Perlembagaan Persekutuan berkaitan MA63 bukti semangat kesatuan – PM

KUALA LUMPUR, 15 Dis – Kelulusan dengan majoriti lebih dua pertiga Rang Undang-Undang (RUU) meminda Perlembagaan Persekutuan berkaitan Perjanjian Malaysia 1963 (MA63) di Dewan Rakyat semalam, bukti semangat kesatuan dalam perbezaan, kata Datuk Seri Ismail Sabri Yaakob.

Perdana Menteri berkata kelulusan pindaan itu mencatat satu sejarah baharu dan berharap Keluarga Malaysia di Sabah dan Sarawak dapat merasai semua manfaat serta kebaikannya.

“Dengan izin Allah SWT, usul pindaan Perlembagaan berkenaan definisi negeri-negeri dalam Persekutuan yang melibatkan Sabah dan Sarawak berkaitan MA63 telah mendapat kelulusan penyokong kerajaan dan pembangkang yang hadir dalam Dewan Rakyat.

“Sekalung tahniah dan penghargaan buat Ahli Dewan Rakyat yang telah menyatakan sokongan terhadap usul ini,” kata Ismail Sabri menerusi catatan di Facebook rasmi beliau hari ini.

Semalam, Dewan Rakyat meluluskan Rang Undang-Undang untuk meminda Perlembagaan Persekutuan berkaitan MA63 bagi memberi pengiktirafan kepada tuntutan dan status istimewa Sabah dan Sarawak apabila membentuk Malaysia dalam Perlembagaan Persekutuan.

Pindaan itu diluluskan setelah melalui undi belah bahagian yang menyaksikan 200 Ahli Parlimen menyokong manakala 20 orang tidak hadir bagi bacaan kali kedua dan mendapat sokongan 199 Ahli Parlimen dengan 21 orang tidak hadir pada undi belah bahagian untuk bacaan kali ketiga.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata pindaan itu akan menyaksikan MA63 diletakkan setaraf dengan Perjanjian Persekutuan 1948 dan Perjanjian Persekutuan 1957.

Wan Junaidi seterusnya berkata dengan mengiktiraf MA63 dalam Perlembagaan Persekutuan, kerajaan kini boleh merujuk kepada semua janji yang dibuat pada 1963 secara terperinci dan dinyatakan dalam laporan Jawatankuasa Antara Kerajaan (IGC), yang merupakan kajian mendalam Laporan Suruhanjaya Cobbold mengenai tuntutan Sabah dan Sarawak. – BERNAMA


Masih setia jual teh tarik RM1

LENDU 13 Julai – Sepasang suami isteri yang mempraktikkan konsep berniaga sambil berinfak menawarkan semua jenis minuman panas pada harga hanya RM1.

Selain itu, Mohd Huzad Ali, 54, dan Zahrah Ahmad, 53, turut menawarkan roti canai juga pada harga yang sama manakala sepinggan nasi berserta ikan dan sayur tidak lebih RM6.

Mohd Huzad berkata, dia dan isteri memulakan perniagaan bermula di Jalan Bertam, Sungai Udang pada 2008 selepas menamatkan perkhidmatan selama 22 tahun dalam Rejimen Renjer Diraja (RRD) Tentera Darat Malaysia (TDM).

“Saya yakin rezeki kurniaan Allah tidak pernah salah alamat dan harga itu kami tawarkan sejak mula berniaga di lokasi berkenaan selama sembilan tahun sebelum berpindah ke Pasar Awam Masjid Tanah.

“Tidak sampai setahun kemudian, saya mengambil alih warung kecil di bawah pokok sena di Taman Nilam yang bersebelahan Kampung Bukit Beringin, di sini dan mengubah suainya menjadi lebih selesa untuk pelanggan,” katanya ketika ditemui di warung itu hari ini.

Dia berkata, asal sahaja minuman panas, sama ada yang ada susu atau sebaliknya, harga yang ditawarkan tetap RM1 manakala yang berais tanpa mengira jenama bahan minuman, harganya RM2.50.

Bagi memenuhi selera pelanggan, dia dan isteri menyediakan pelbagai jenis masakan seperti asam pedas, gulai masak lemak cili padi, kari dan seumpamanya.

“Walaupun harga gula dan susu serta beberapa jenis bahan minuman naik beberapa kali sejak kami mula berniaga hingga sekarang, alhamdulillah Allah tetap memberikan keuntungan kepada kami,” katanya.

Mohd Huzad yang berdarah Punjabi di sebelah datuknya berkata, dia amat bersyukur margin kecil yang diperoleh saban hari tidak menyebabkan perniagaannya tekandas di tengah jalan.

Sebaliknya, jumlah jualan yang tinggi bagi minuman dan makanan mampu menampung margin kecil yang disifatkan sesetengah pelanggan sebagai tidak menguntungkan, selain tidak masuk akal.

“Ada pelanggan minum dua gelas minuman bersusu terkejut apabila ingin membayar, harganya cuma RM2 dan keesokannya dia datang semula bersama-sama beberapa rakannya,” katanya.

Bapa kepada lima anak, termasuk lelaki bongsu berusia 21 tahun yang lumpuh selepas menjalani pembedahan tulang belakang lima tahun lalu itu berkata, dia dan isteri serta tiga pembantu memulakan perniagaan pada jam 6 pagi sehingga 6 petang dan operasi kedainya disambung dua anak perempuan, masing-masing berusia 24 dan 27 tahun pada sebelah malam.


83.1 peratus individu dewasa lengkap vaksinasi setakat semalam

KUALA LUMPUR 26 Sept. – Seramai 19,454,273 individu, atau 83.1 peratus daripada populasi dewasa di negara ini telah lengkap menerima suntikan vaksin COVID-19 setakat semalam.

Jawatankuasa Khas Jaminan Akses Bekalan Vaksin COVID-19 (JKJAV) menerusi akaun Twitternya hari ini memaklumkan sebanyak 93.7 peratus atau 21,923,560 individu daripada populasi dewasa di Malaysia sudah menerima sekurang-kurangnya satu dos vaksin setakat semalam.

Sementara itu, Kementerian Kesihatan (KKM) pula dalam perincian yang dikongsi menerusi portal COVIDNOW hari ini memaklumkan 59.7 peratus atau 19,481,412 daripada keseluruhan populasi Malaysia sudah lengkap menerima suntikan vaksin COVID-19 setakat semalam.

Bagi kedua-dua populasi dewasa dan remaja, sebanyak 259,141 dos suntikan vaksin diberikan semalam melibatkan 114,618 suntikan dos pertama dan 144,523 dos kedua menjadikan jumlah keseluruhan pemberian dos vaksin COVID-19 negara menerusi Program Imunisasi COVID-19 Kebangsaan (PICK) mencecah 42,106,397 setakat semalam.

PICK dilancarkan pada 24 Februari lalu bagi memberikan vaksinasi untuk membendung pandemik COVID-19 di seluruh negara dengan PICK remaja dimulakan pada 8 September.

COVIDNOW turut melaporkan sebanyak 228 kes kematian akibat COVID-19 dicatatkan setakat 11.59 malam tadi, menjadikan kumulatif kes kematian kini berjumlah 25,159.

Menurut portal GitHub KKM, jumlah itu merangkumi lapan kematian sebenar COVID-19 dicatatkan dalam tempoh 24 jam semalam manakala selebihnya adalah kes kematian tertunggak atau ‘backlog’.


Mesyuarat khas MT UMNO malam ini bincang PRU-15

KEPALA BATAS, 10 Oktober – Mesyuarat khas Majlis Tertinggi (MT) UMNO yang dijadualkan malam ini akan membincangkan persiapan Pilihan Raya Umum Ke-15 (PRU15).

Ahli MT UMNO Datuk Seri Reezal Merican Naina Merican berkata selain itu, mesyuarat juga akan membincangkan perkara-perkara berbangkit, termasuk soal berkaitan banjir.

“…malam ini lebih kepada persiapan seandainya pilihan raya berlaku pada bila-bila masa, dan demikian juga kalau ada perkara-perkara berbangkit, termasuk soal membabitkan banjir,” katanya kepada pemberita di sini hari ini.

Ahli Parlimen Kepala Batas itu berkata demikian ketika diminta mengulas berhubung beberapa laporan media mengenai UMNO akan mengadakan mesyuarat khas Majlis Tertinggi (MT) malam ini.

Terdahulu, Reezal Merican yang juga Menteri Perumahan dan Kerajaan Tempatan menghadiri Majlis Sambutan Maulidur Rasul Parlimen Kepala Batas di Masjid Abdullah Fahim dan menyampaikan sumbangan RM10,000 kepada setiap 37 buah masjid dan RM2,000 kepada setiap 76 buah surau di Kepala Batas.


LTAT lancar aplikasi MyWIRA mudahkan urusan pencarum

KUALA LUMPUR 26 April. – Lembaga Tabung Angkatan Tentera (LTAT) hari ini melancarkan aplikasi MyWIRA bagi memudahkan pencarumnya berurusan dengan LTAT secara dalam talian.

Menteri Kanan Pertahanan Datuk Seri Ismail Sabri Yaakob berkata, pengenalan aplikasi itu merupakan langkah mendekati pencarum LTAT dan berharap ia dimanfaatkan sepenuhnya.

“Saya menyeru semua pencarum LTAT sama ada pencarum wajib ataupun pencarum sukarela untuk menggunakan sepenuhnya perkhidmatan ditawarkan LTAT ini seperti melihat makluman akaun caruman, memeriksa status permohonan pengeluaran dan lain-lain akses maklumat yang disediakan.

“Dengan kemudahan melalui aplikasi MyWIRA ini, pencarum LTAT mempunyai alternatif mudah untuk tidak perlu hadir ke kaunter pejabat, menggunakan kemudahan e-Kiosk ataupun melalui laman sesawang LTAT,” katanya pada Majlis Pelancaran Aplikasi MyWIRA di Wisma Pertahanan, di sini, hari ini.

Ismail Sabri berkata aplikasi terbabit boleh dimuat turun menerusi ‘Google Play’ bagi telefon ‘Android’ dan di ‘App Store’ bagi mereka yang menggunakan produk ‘Apple iPhone’.

Sementara itu, Pengerusi LTAT Jeneral (B) Tan Sri Dr Mohd Zahidi Zainuddin berkata, pihaknya menyasarkan 80 peratus pencarum akan mendaftar sehingga April tahun depan dan akan pergi ke kem-kem di seluruh negara untuk menggalakkan lebih ramai pencarum menggunakan aplikasi itu.

MyWIRA adalah aplikasi direka khas untuk kemudahan dan keselesaan pencarum antaranya mengakses caruman, memerika status permohonan pengeluaran caruman, dan pengaksesan kepada maklumat mengenai akaun unit amanah.

Turut hadir Panglima Angkatan Tentera Malaysia Jeneral Tan Sri Affendi Buang, Panglima Tentera Laut Laksamana Tan Sri Mohd Reza Mohd Sany dan Panglima Tentera Udara Jeneral Tan Sri Ackbal Abdul Samad.


Cuaca bertambah baik, amaran hujan berterusan lima negeri ditamatkan

KUALA LUMPUR, 4 Jan – Amaran hujan berterusan yang dikeluarkan Jabatan Meteorologi Malaysia (MetMalaysia) untuk lima negeri semalam, kini ditamatkan susulan cuaca dijangka bertambah baik.

Menurut MetMalaysia, amaran hujan berterusan (waspada) bagaimanapun masih berkuat kuasa bagi lima kawasan di Sabah sehingga hari ini iaitu di Telupid, Kinabatangan, Beluaran, Sandakan serta Kudat.

Orang ramai boleh mendapatkan maklumat cuaca terkini melalui laman web rasmi jabatan, aplikasi mobil myCuaca dan laman media sosial rasmi jabatan.


Anwar jawab isu vape, pegawai perubatan kontrak, lawatan ke China di Dewan Rakyat

KUALA LUMPUR, 4 April – Perdana Menteri Datuk Seri Anwar Ibrahim akan menjawab persoalan berkaitan produk cecair bagi kegunaan alat rokok elektronik atau vape serta perkhidmatan pegawai perubatan secara lantikan kontrak, pada hari terakhir persidangan Dewan Rakyat hari ini.

Menurut Aturan Urusan Mesyuarat yang disiarkan laman rasmi Parlimen, persoalan mengenai justifikasi tindakan kerajaan menyahsenaraikan produk cecair dan gel nikotin yang digunakan dalam alat rokok elektronik daripada Akta Racun 1952 akan diajukan Datuk Dr Ahmad Yunus Hairi (PN-Kuala Langat).

Datuk Seri Wilfred Madius Tangau (PH-Tuaran) pula bertanya mengenai jumlah keseluruhan pegawai perubatan lantikan kontrak dalam perkhidmatan awam serta implikasi kewangan yang terlibat sekiranya semua anggota kesihatan itu diserap masuk dan seterusnya dilantik secara tetap.

Sementara itu, Fong Kui Lun (PH-Bukit Bintang) mengemukakan soalan mengenai hasil positif lawatan Perdana Menteri ke China baru-baru ini, dari segi ekonomi dan peluang pelaburan serta manfaat yang rakyat Malaysia peroleh kelak.

Selesai sesi itu, Menteri di Jabatan Perdana Menteri dijadual membentangkan Rang Undang-Undang Kanun Keseksaan (Pindaan) 2023, Rang Undang-Undang Kanun Tatacara Jenayah (Pindaan) 2023 dan Rang Undang-Undang Kesihatan Mental (Pindaan) 2023, masing-masing bagi bacaan kali pertama.

Kemudian, persidangan diteruskan dengan Perdana Menteri juga dijadual mengemukakan usul dengan mencadangkan Datuk Mas Ermieyati Samsudin (PN-Masjid Tanah) dan Wong Shu Qi (PH-Kluang), masing-masing dipilih sebagai Pengerusi dan Naib Pengerusi Jawatankuasa Kira-Kira Wang Negara bagi Majlis Parlimen Ke-15.

Selain itu, Rang Undang-Undang Pengangkutan Jalan (Pindaan) 2023, serta Rang Undang-Undang Pengangkutan Awam Darat (Pindaan) 2023, Rang Undang-Undang Lembaga Pelesenan Kenderaan Perdagangan (Pindaan) 2023 dan Rang Undang-Undang Pencetakan Teks Al-Quran (Pindaan) 2023, turut tersenarai dalam Aturan Urusan Mesyuarat untuk bacaan kali kedua.

Pada 28 Feb lepas, Yang Dipertua Dewan Rakyat Datuk Johari Abdul memaklumkan persidangan Dewan Rakyat bagi Mesyuarat Pertama Penggal Kedua Parlimen Ke-15 ditambah dua hari lagi iaitu pada 3 dan 4 April, menjadikan tempoh bersidang keseluruhan selama 31 hari.


PKPD di Kampung Lubuk Redan dilanjutkan seminggu hingga 5 Jun

AYER KEROH 28 Mei – Kerajaan bersetuju pelaksanaan Perintah Kawalan Pergerakan Diperketatkan (PKPD) di Kampung Lubuk Redan, Masjid Tanah dilanjutkan dari 30 Mei hingga 5 Jun depan.

Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat kerana masih berlaku penularan jangkitan COVID-19 di lokaliti terbabit.

“Selepas membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melanjutkan PKPD di Kampung Lubok Redan, Alor Gajah, Melaka bermula 30 Mei sehingga 5 Jun 2021,” katanya dalam satu kenyataan hari ini.

Sementara itu, beliau berkata, sikap ‘keras kepala’ segelintir yang ingkar prosedur operasi standard (SOP) dengan melakukan pergerakan rentas negeri dan daerah untuk menyambut Hari Raya Aidilfitri mewujudkan 24 kluster sambutan perayaan itu setakat semalam.

Mengulas lanjut, Ismail Sabri berkata, data KKM menunjukkan kluster sambutan Hari Raya Aidilfitri paling tinggi direkodkan di Tumpat, Kelantan iaitu 224 kes diikuti Kluster Simpang Sahari di Labuan sebanyak 123 kes.


Janji temu vaksinasi calon SPM, remaja 17 belum diberikan lagi

PUTRAJAYA 23 Julai – Kerajaan bersetuju untuk tidak memberikan vaksin COVID-19 buat masa ini kepada remaja berusia 17 tahun ke bawah termasuk calon Sijil Pelajaran Malaysia (SPM).

Pasukan Petugas Khas Imunisasi COVID-19 (CITF) dalam satu kenyataan berkata, ia bagi mengelakkan sebarang risiko kes myocarditis dan pericarditis (radang jantung) selepas remaja pada usia itu mengambil dos kedua suntikan vaksin COVID-19 seperti kajian dijalankan di Amerika Syarikat (AS).

Menurut kenyataan itu, bagaimanapun ketika ini pemberian vaksin hanya kepada remaja yang akan mencapai usia 18 tahun termasuk pelajar tahun peperiksaan Sijil Tinggi Persekolahan Malaysia (STPM) dan Sijil Tinggi Agama Malaysia (STAM).

“Selain itu, usaha sedang dilakukan untuk mempergiatkan vaksinasi dalam kalangan guru, kakitangan sekolah dan staf sokongan sekolah sebagai persediaan pembukaan sekolah kelak.

Kenyataan itu berkata, ketika ini, pihak KKM juga sedang memuktamadkan garis panduan klinikal pemberian vaksin Pfizer kepada kumpulan remaja yang mempunyai masalah kesihatan kronik dan berisiko tinggi dijangkiti COVID-19.

Menurut kenyataan itu, pendaftaran bagi kumpulan ini sememangnya sudah diterima oleh sistem MySejahtera, namun tiada janji temu diberikan kepada kumpulan umur berkenaan buat masa sekarang.

“Sistem MySejahtera akan terus menerima pendaftaran vaksinasi untuk golongan remaja supaya ia boleh digunakan pada masa depan apabila sebarang keputusan dibuat berkenaan hal ini.

“Ketika ini, keutamaan Program Imunisasi COVID-19 Kebangsaan (PICK) adalah kepada usaha untuk melengkapkan Fasa 2 dan memantapkan pelaksanaan Fasa 3 di seluruh negara,” katanya.


Maybank2u alami kelambatan sekali-sekala

“Sementara itu, sila lakukan transaksi perbankan anda secara dalam talian melalui aplikasi MAE atau aplikasi M2U MY,” menurut Maybank menerusi Twitter.

“Kami memohon maaf atas sebarang kesulitan yang berlaku dan sedang berusaha untuk menyelesaikan perkara itu secepat mungkin. Terima kasih atas kesabaran dan pemahaman anda,” katanya. – BERNAMA


Sikap terlalu yakin pemandu redah banjir boleh memakan diri

KUALA LUMPUR, 5 Jan – Sikap terlalu yakin pemandu yang mengambil risiko meredah banjir demi meneruskan perjalanan boleh mengakibatkan mereka terkandas di tengah-tengah banjir.

Menurut Pengurus GiatMara Bentong, Pahang Mohd Aizat Abd Aziz, mana-mana kenderaan bermotor sememangnya berisiko mengalami kerosakan jika dimasuki air terutamanya kenderaan kini yang mengguna pakai sistem ‘electronic fuel injection’.

“Kos membaiki kerosakan kenderaan yang dimasuki air boleh mencecah ribuan ringgit terutamanya kenderaan sekarang yang sudah menggunakan ‘electronic fuel injection’ sebab ia banyak sensor dan lebih sensitif.

“Jika hendak redah juga (air banjir), pastikan air tidak melebihi paras ‘suction air intake’ iaitu jika bagi kereta ia tidak melepasi hud dan untuk motosikal tidak melepasi paras tempat duduk penunggang,” katanya ketika dihubungi Bernama hari ini.

Bagaimanapun, Mohd Aizat yang mempunyai pengalaman 10 tahun sebagai tenaga pengajar dalam bidang automotif di pusat latihan berkenaan memberi peringatan kepada para pemandu agar tidak mengambil risiko memandu semasa banjir.

Mohd Aizat berkata pihaknya yang turut menjalankan perkhidmatan komuniti membaiki kenderaan menerima antara dua hingga tiga kenderaan dalam sehari pada musim banjir.

Beliau turut berkongsi panduan penjagaan kenderaan ketika musim banjir antaranya meletakkan kenderaan di tempat selamat seperti tempat yang tinggi atau kawasan yang tidak mudah dilimpahi air banjir.

“Pandu kenderaan dengan perlahan kerana jika memandu laju boleh menyebabkan tayar hilang cengkaman. Selain itu, gunakan gear rendah dengan mengekalkan momentum pemanduan.

“Periksa juga enjin atau kotak gear dengan memeriksa batang celup (dipstick) kereta. Jika melebihi amaun sepatutnya ia bermaksud enjin sudah dimasuki air,” nasihatnya.- BERNAMA


Tanah runtuh: Mayat kanak-kanak perempuan ditemukan bersama empat beg, pakai baju merah jambu

BATANG KALI, 21 Dis – Mayat kanak-kanak perempuan yang juga mayat ke-25 yang ditemukan dalam tragedi tanah runtuh di tapak perkhemahan Father’s Organic Farm, dijumpai bersama empat buah beg mengandungi pakaian dan komputer riba.

Ketua Polis Daerah Hulu Selangor Supt Suffian Abdullah bagaimanapun berkata tiada identiti pengenalan diri dijumpai dalam beg atau berhampiran mayat yang ditemukan pada 11.15 malam, Selasa.

Beliau yang juga Komander Operasi Bencana berkata mangsa berumur antara 6 hingga 10 tahun dan memakai baju tidur berwarna merah jambu.

“Mayat telah dihantar ke Hospital Sungai Buloh untuk proses bedah siasat, identiti masih belum dapat dipastikan,” katanya dalam sidang media bersama Penolong Pengarah Operasi Bomba Selangor Hafisham Mohd Noor di sini hari ini.

Sehingga kini 61 selamat, 25 terkorban dan lapan masih hilang daripada keseluruhan 94 mangsa insiden itu yang berlaku pada 2.42 pagi, Jumaat.

Beliau berkata Jabatan Ukur dan Pemetaan (JUPEM) memaklumkan keadaan tanah di lokasi pencarian adalah stabil, sekali gus memungkinkan perkembangan positif operasi mencari dan menyelamat (SAR) melibatkan 100 anggota hari ini.

Anggota penyelamat terdiri daripada lima agensi utama yang diketuai Jabatan Bomba dan Penyelamat (JBPM) dibantu empat anjing unit pengesan (K9) dan menggunakan 11 jentera berat.


Perutusan Khas PM Ismail Sabri 3 petang ini

KUALA LUMPUR, 10 Oktober – Perdana Menteri Datuk Seri Ismail Sabri Yaakob akan menyampaikan perutusan khas pada pukul 3 petang ini.

Berdasarkan poster yang dimuat naik di laman media sosial rasminya hari ini, perutusan khas itu akan disiarkan melalui saluran stesen televisyen tempatan iaitu Radio Televisyen Malaysia (RTM), Bernama TV, Astro Awani, TV3, TVS dan TV Al Hijrah.


Sulaiman terima kejutan ucapan Hari Lahir dari Presiden FAM

BANDA HILIR 20 Dis. – Ketua Menteri Melaka, Datuk Seri Utama Haji Sulaiman Md Ali menerima kejutan daripada Persatuan Bolasepak Melaka (MUSA) sempena menyambut ulang tahun kelahirannya ke-55 hari ini.

Beliau yang juga Presiden MUSA diraikan dengan pulut kuning dan nyanyian lagi ‘Allah Selamatkan Kamu’ sebaik sahaja diminta turun dari pentas utama untuk menerima cenderahati daripada MUSA.

Lebih mengejutkan, beliau turut menerima rakaman video daripada Presiden Persatuan Bola Sepak Malaysia (FAM), Datuk Seri Hamidin Mohd Amin yang menyanyikan lagu ‘Happy Birthday’.

Terdahulu, Sulaiman dalam ucapannya berkata, majlis kongres kali ini yang sepatutnya diadakan pada beberapa bulan lalu terpaksa ditangguhkan berikutan keadaan pandemik COVID-19 yang tidak menentu.


Melaka tidak terima telur dari India

AYER KEROH 15 Mac – Kerajaan Negeri tidak menerima kemasukan telur ayam import dari India ke pasaran Melaka memandangkan bekalan tempatan ketika ini mencukupi.

Exco Kemajuan Desa, Pertanian dan Industri Asas Tani negeri, Datuk Abdul Razak Abdul Rahman, sebanyak enam juta biji telur dihasilkan setiap hari di negeri Melaka bagi membantu menampung permintaan dari seluruh negara.

“Bekalan telur di Melaka tiada masalah, mencukupi malah kita turut membantu negeri lain (bekalan telur). Kita tidak menerima (bekalan telur dari India) kerana mencukupi malah melebihi.

Beliau berkata demikian ketika menjawab soalan tambahan Ahli Dewan Undangan Sungai Udang Dr. Mohd Aleef Yusof (PN-Sungai Udang), sama ada Kerajaan Negeri membuka pasaran telur import dari India bagi rakyat Melaka, pada hari ketiga Persidangan Pertama, Penggal Kedua Dewan Undangan Negeri Melaka Ke-15, di sini, hari ini.


Agong berkenan berangkat ke kampung Orang Asli di Cameron Highlands

KUALA LUMPUR, 11 Jun- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan berangkat menyempurnakan majlis pengurniaan sumbangan kepada penduduk Kampung Orang Asli Pos Menson dan Kampung Orang Asli Sungai Relong di Cameron Highlands, Pahang hari ini.

Keberangkatan tiba Al-Sultan Abdullah disambut Pegawai Daerah Cameron Highlands Syed Ahmad Khairulanwar Syed Abdul Rahman dan Ketua Polis Pahang Datuk Ramli Mohamed Yoosuf.

Menurut catatan Istana Negara di Facebook hari ini, Seri Paduka berkenan mengurniakan sumbangan tunai dan barangan keperluan dapur kepada 63 ketua isi rumah di Kampung Orang Asli Pos Menson dan 153 ketua isi rumah di Kampung Orang Asli Sungai Relong pada majlis yang berlangsung selama hampir dua jam bermula 11 pagi.

Sempena lawatan tersebut, Seri Paduka turut berkenan menyantuni penerima sumbangan dengan bertanya khabar serta menasihati para penduduk agar sentiasa menjaga kesihatan diri, keluarga dan warga emas.

Al-Sultan Abdullah turut bertitah sekiranya penduduk mempunyai sebarang permasalahan hendaklah sentiasa merujuk kepada  tok batin agar tindakan selanjutnya dapat diambil dan disegerakan.


Hotel Temasek cipta kelainan perkenal bufet Ramadan berkonsepkan kenduri kahwin

TELOK MAS 9 April – Jika bufet ramadan di hotel selalunya dikaitkan dengan elemen persekitaran mewah dan eksklusif, namun berbeza bagi Hotel Temasek yang menggamit pengunjung mengimbau kembali musim kenduri kahwin.

Dengan menawarkan harga pakej serendah RM43.90 bagi dewasa, pengunjung dapat menikmati kira-kira 50 makanan warisan sambil dihiburkan oleh iringan muzik dan persembahan nyanyian tradisional Melayu.

Pemilik Selera Warisan D’Temasek, Mohamad Suhaimie Sujojo, 35 tahun berkata, konsep yang diketengahkan itu sedikit berbeza kerana dia yang juga pengusaha katering sebelum ini mendapat banyak permintaan daripada pelanggan untuk mengekalkan hidangan yang sinonim di majlis keramaian dan perkahwinan pada bulan Ramadan.

“Keistimewaannya adalah pada keenakan makanan yang kami sajikan untuk pelanggan sebab ramai yang sudah mengenali kami dalam bidang katering sebelum ini.

“Menu yang kita sajikan pula bertukar setiap hari. Contohnya kita ada nasi beriani, daging dendeng, sambal udang, ayam masak lemon, sate, masak lemak nenas kurau tapi yang paling istimewa adalah kambing golek.

“Harga pula memang berpatutan dan kita ada promosi sehingga 10 April ini hanya RM43.90 bagi dewasa, RM31.90 bagi kanak-kanak dan untuk warga emas RM31.90 sahaja.

Menurutnya lagi, konsep bufet ala-ala kenduri kahwin itu adalah unik sempena meraikan pembukaan sempadan pada 1 April lalu dan seterusnya mempromosikan kebudayaan negeri ini.

“Insya-Allah selepas ini kita akan bawakan persembahan ghazal, kompang dan sebagainya dan saya rasa inilah masa tepat untuk tarik orang luar Melaka dan Singapura untuk datang,” katanya.

Sementara itu, rakan Pengurusnya, Zahid Salim, 33 tahun menyasarkan pihaknya mampu mencapai kapasiti penuh pelanggan di hotel Temasek itu iaitu seramai 300 pelanggan pada satu-satu masa.

“Jangan ragu-ragu untuk datang menikmati pakej kami di hotel Temasek ini sebab saya janji anda akan terubat rindu dengan masakan ibu apabila datang berbuka puasa di sini sehingga 29 Ramadan ini,” katanya.


Jadikan iktibar untuk perbaiki prestasi – Mirnawan

MELAKA 23 Okt. – Kekalahan skuad hoki Melaka dan kekecewaan untuk mengekalkan gelaran juara bertahan empat kali dalam saingan Piala Tun Abdul Razak 2020 perlu dijadikan iktibar untuk perbaiki pasukan pada perlawanan akan datang.

Legenda hoki negara yang kini menjawat jawatan sebagai Pengurus Hoki Kebangsaan Datuk Mirnawan Nawawi berkata, skuad itu memiliki kelebihan kerana memiliki barisan jurulatih dan pemain yang mantap

Bagaimanapun katanya, pasukan itu dilihat agak kurang bernasib baik untuk melakar semula kejayaan pada tahun ini disebabkan beberapa pemain senior dan remaja kebangsaan cedera sebelum saingan bermula.

“Skuad hoki Melaka boleh dikatakan tiga perempat daripada pemain sangat membantu untuk meraih juara namun, tanpa kehadiran beberapa pemain kebangsaan termasuk Mohd Hafizi Zainuddin dan Mohd Faid Farhad Mohamad Shah akibat kecederaan, menjadi antara penyebab mereka tidak berjaya melangkah lebih jauh pada musim ini.

“Apa yang penting mereka harus mengambil kegagalan itu sebagai satu iktibar penting untuk melakukan ‘post-mortem’ bagi memperbaiki kelemahan dan kekurangan,” katanya ketika dihubungi Melaka Hari Ini (MHI).

Skuad hoki lelaki Melaka gagal mempertahankan gelaran juara selepas tewas 1-2 di tangan Pahang pada aksi suku akhir dalam saingan berkenaan.


Pokok tumbang dan bumbung tercabut di P.Pinang akibat ribut

GEORGE TOWN, 8 Feb – Hujan lebat dan angin kuat yang melanda beberapa kawasan di bahagian pulau di Pulau Pinang menyebabkan banyak kejadian pokok tumbang dan struktur bumbung tercabut hari ini.

Pengerusi Jawatankuasa Alam Sekitar dan Kebajikan negeri, Phee Boon Poh berkata beliau menerima maklumat daripada pasukan Angkatan Pertahanan Awam Malaysia (APM) Pulau Pinang memaklumkan terdapat beberapa laporan kejadian pokok tumbang, antaranya di Jalan Zainal Abidin, laluan ke Bukit Bendera dan Jalan Tengku.

“Setakat ini 16 kawasan dilaporkan berlaku kejadian pokok tumbang, dan dalam kejadian di Jalan Tengku, sebatang pokok tumbang dilaporkan menghempap sebuah kereta, namun semasa kejadian tiada sesiapa berada dalam kenderaan itu,” katanya ketika dihubungi hari ini.

Beliau berkata pihaknya juga menerima laporan kejadian di bangunan medan selera berdekatan stadium mini Sungai Ara, dekat sini yang rosak teruk selepas sebahagian struktur bumbung tercabut akibat dibawa angin kuat tersebut.

Phee berkata struktur bumbung yang tercabut itu telah menghempap beberapa buah kenderaan yang terdapat di kawasan parkir tersebut namun tiada mangsa yang cedera dalam kejadian itu kecuali beberapa kenderaan rosak.

Seorang peniaga di medan selera di Sungai Ara, Razak, 30-an berkata kejadian itu berlaku sangat pantas dan terdapat beberapa pelanggan sedang menikmati hidangan di situ sebelum tiba-tiba hujan lebat dan angin kuat.

“Angin kuat itu membawa sebahagian struktur bumbung di medan selera di sini, Alhamdulillah kami semua selamat, cuma ada beberapa kenderaan rosak dihempap bumbung,” katanya.

Sebelum ini, Jabatan Meteorologi (MetMalaysia) dalam satu laporan berkata penduduk di negeri Kedah, Pulau Pinang, Perak, Kelantan, Terengganu, Pahang, Sabah dan Sarawak dinasihatkan supaya berwaspada susulan amaran ribut petir dan hujan lebat pada malam Selasa.


Tiga pengunjung cedera dihempap pokok tumbang di Zoo Melaka

Dalam kejadian pada kira-kira 2.40 petang itu, seorang lelaki berusia 43 tahun patah kaki kanan, manakala seorang wanita dan anak lelakinya masing-masing berusia 40 dan enam tahun mengalami cedera ringan.

“Mereka sebelum itu menaiki kenderaan disediakan pihak zoo pada  2.05 petang dan sebaik tiba di kawasan kejadian tiba-tiba sebatang pokok tumbang,” katanya ketika dihubungi di sini hari ini.

Menurutnya kesemua mangsa telah dibawa ke Hospital Melaka untuk rawatan lanjut manakala pihak Zoo Melaka dan agensi berkaitan mengambil langkah pantas membersihkan kawasan berkenaan.


UMNO perlu sesuaikan dengan landskap politik baharu – Shahril Suffian

Ketua Penerangan UMNO Shahril Suffian Hamdan berkata kehadiran parti politik baharu seperti Parti Ikatan Demokratik Malaysia (MUDA) tidak boleh dipandang ringan sebaliknya UMNO perlu mencari strategi yang sesuai bagi memastikan ia terus kekal relevan dalam kalangan generasi muda.

“Memang kita mengiktiraf dan mengambil serius, tidak boleh pandang enteng dengan parti lain kerana ada tarikan daripada mereka termasuk MUDA… UMNO kena sesuaikan dengan landskap baharu ini.

“Ada pihak beranggapan parti baharu tiada akar umbi dan tiada ahli pusat tetapi dalam politik baharu ini, parti yang tiada ahli ramai pun atau tiada rangkaian hebat pun mempunyai kelompok undi yang kita tak boleh pandang ringan,” katanya kepada pemberita di sini hari ini ketika sesi santai bersama pengamal media yang akan bertugas semasa Pilihan Raya Negeri (PRN) Johor.

Pengarah Ekonomi Pejabat Perdana Menteri itu berkata demikian ketika ditanya mengenai strategi UMNO dalam berdepan saingan terutama parti baharu termasuk MUDA pada PRN Johor.

Pada 29 Jan lepas, Presiden MUDA Syed Saddiq Syed Abdul Rahman dilapor mengesahkan bahawa parti itu akan bertanding pada PRN Johor.

Jumlah pengundi di Johor mencatatkan peningkatan kira-kira 28 peratus dengan penambahan 749,731 pemilih berusia 18 tahun ke atas susulan pendaftaran automatik Undi18 sekali gus menjadi cabaran kepada parti yang bertanding.

Mengulas persiapan Penerangan UMNO pusat dalam mendepani PRN Johor, Shahril Suffian berkata pihaknya akan melihat garis panduan berkempen yang ditetapkan oleh Suruhanjaya Pilihan Raya (SPR).

“Macam di Melaka, kita sudah pelajari sesuatu dan untuk PRN kali ini, situasinya sedikit berbeza. Sudah tentu kita akan fokuskan kepada penerangan mengenai isu semasa dan bagaimana memenangi semula pengundi atas pagar.

“Kita juga akan tunggu prosedur operasi standard oleh Kementerian Kesihatan… di Melaka agak ketat, cuma kalau boleh memang kita mahu ada kelonggaran (berkempen) untuk (PRN) kali ini di Johor,” katanya.


Muhammad Haiqal kempunan beraksi di Kazakhstan

KUALA LUMPUR 17 Jun – Jaguh pecut kebangsaan, Muhammad Haiqal Hanafi tidak dapat menyembunyikan kekecewaannya selepas tidak boleh beraksi pada Kejohanan Qosanov Memorial di Almaty, Kazakhstan dari 19-20 Jun ini.

Muhammad Haiqal, yang disahkan positif COVID-19 setibanya di Lapangan Terbang Antarabangsa Kuala Lumpur (KLIA) dekat Sepang Isnin lalu, mengakui impiannya serta usaha kerasnya berlatih sebelum ini untuk membuat catatan peribadi terbaik bagi musim ini di Kazakhstan berkecai selepas dijangkiti virus berkenaan.

“Mungkin ada hikmah semua ini, jadi saya reda dan terima dengan hati terbuka serta ujian Allah SWT kepada saya. Saya tidak tahu dari mana saya dijangkiti COVID-19 tetapi keadaan saya ketika ini baik,” katanya ketika dihubungi Bernama.

Selain Muhammad Haiqal, seorang lagi jaguh pecut, Khairul Hafiz Jantan turut dihalang ke Kazakhstan selepas menjadi kontak rapat walaupun keputusan ujian calitannya negatif virus berkenaan.

Muhammad Haiqal dan Khairul Hafiz merupakan atlet olahraga yang mengikuti sesi latihan di Sekolah Sukan Tunku Mahkota Ismail (SSTMI) Johor sejak pertengahan Ramadan lalu di bawah bimbingan jurulatih pecut Mohd Poad Md Kassim.

Perkembangan terbaru itu menyaksikan hanya lapan atlet yang akan mewakili negara pada kejohanan tersebut iaitu Lee Hup Wei (lompat tinggi), Andre Anura Anuar (lompat jauh), Muhammad Hakimi Ismail (lompat kijang), Connie Chu (lempar cakera), Yap Sean Yee (lompat tinggi), Jonathan Nyepa (100m) dan Rayzam Shah Wan Sofian (110 meter berpagar) dan Muhammad Ilham Suhaimi (400m).

Menceritakan kembali pengalamannya, Muhammad Haiqal mendakwa kesemuanya bermula gara-gara kesilapan pegawai perhubungannya yang tidak memeriksa e-mel ujian calitan dilakukannya pada pagi Isnin.

Setibanya di KLIA, beliau terkejut selepas ditahan polis bantuan apabila didapati positif COVID-19 sehingga diarah menunggu di luar KLIA sehingga enam jam sebelum dihantar pulang ke Majlis Sukan Negara (MSN), Bukit Jalil untuk menjalani tempoh kuarantin.

Sehubungan itu, beliau memohon bantuan daripada Institut Sukan Negara (ISN) untuk membawa beliau kembali menjalani kuarantin di MSN Bukit Jalil agar dapat menjalani latihan di bilik kuarantin.


Semarak Uniti Keluarga Malaysia dipergiat di peringkat akar umbi

JEMPOL, 4 Jun – Program Semarak Uniti Keluarga Malaysia akan terus dipergiat di peringkat akar umbi bagi mendukung usaha kerajaan memperkukuh semangat perpaduan dalam kalangan masyarakat tanpa mengira perbezaan kaum, bangsa dan agama di negara ini.

Menteri Perpaduan Negara Datuk Halimah Mohamed Sadique berkata program itu menjadi platform integrasi untuk membina dan menyemarakkan semangat perpaduan dalam kalangan masyarakat majmuk di negara ini.

Beliau berkata bertemakan ‘Merakyatkan Perpaduan Keluarga Malaysia’, Parlimen Jempol dipilih sebagai lokasi pertama bagi menjayakan program tersebut yang berlangsung hari ini dan esok.

“Inilah pendekatan yang ditekankan oleh kementerian bagi memastikan program-program perpaduan dapat didengari, dilihat dan dirasai seluruh Keluarga Malaysia,” katanya kepada pemberita selepas merasmikan Program Semarak Uniti Keluarga Malaysia di Felda Wilayah Raja Alias di sini hari ini.

Turut hadir Ahli Parlimen Jempol yang juga Pengerusi Pihak Berkuasa Kemajuan Pekebun Kecil Perusahaan Getah (Risda) Datuk Seri Mohd Salim Mohd Sharif.

Halimah berkata pelaksanaan program itu bukan bersifat sementara sebaliknya ia berterusan dan diperluas ke seluruh negara meliputi peringkat daerah, Parlimen dan komuniti.

Beliau berkata antara pengisian program hari ini adalah memberikan penerangan mengenai Adat Pepatih yang penting untuk difahami dan dihormati kepada seluruh masyarakat berbilang kaum di sini.

Menurutnya rakyat di negara ini memiliki nilai perpaduan yang kuat dan ia dapat dilihat apabila masyarakat berbilang kaum di seluruh negara saling menyalurkan bantuan kepada penduduk di beberapa negeri terkesan banjir besar tahun lepas.

Dalam perkembangan lain, Halimah berkata Kajian Indeks Perpaduan Nasional (IPNas) bagi mengukur tahap perpaduan dan keharmonian negara dijangka selesai Julai ini.

“Kajian ini adalah kerjasama dengan Institut Kajian Etnik (KITA) Universiti Kebangsaan Malaysia dan mereka sedang dalam peringkat akhir bagi memantapkan kajian itu, kemudian saya akan bawakan segala dapatan kajian untuk dibentangkan kepada Kabinet,” katanya.- BERNAMA


Melaka perhebat kembali pelancongan pendidikan

BANDARAYA MELAKA 18 April – Pelancongan pendidikan yang merangkumi aspek sejarah dan budaya Negeri Melaka akan diperhebat semula, kata Exco Pelancongan, Warisan, Seni dan Budaya negeri Datuk Abdul Razak Abdul Rahman.

Beliau berkata, Kerajaan Negeri mengambil inisiatif itu bagi memupuk semangat patriotisme dalam kalangan generasi muda, selain membendung penyelewengan fakta dan peristiwa penting sejarah negara oleh pihak tidak bertanggungjawab.

Justeru, katanya, pihaknya akan mengadakan perjumpaan bersama Perbadanan Muzium Melaka (PERZIM) bagi membuat persediaan lebih awal untuk memperkasakan semula sub-sektor pelancongan pendidikan di negeri ini.

“Kalau boleh saya mahu generasi muda seawal di bangku sekolah dilibatkan dalam pelancongan pendidikan ini bagi memastikan mereka benar-benar tahu sejarah sebenar negara dan tidak terpengaruh dengan penyelewengan fakta sejarah,” katanya.

Beliau berkata demikian pada Majlis Iftar Ramadan Bersama Penggiat Industri Pelancongan Negeri Melaka di sebuah hotel, di Bukit Cina, di sini, malam tadi.

Hadir sama, Exco Kesihatan, Sumber Manusia dan Perpaduan negeri Ngwe Hee Sem; Timbalan Exco Pelancongan, Warisan, Seni dan Budaya negeri Datuk Zaidi Attan; Pengurus Besar Bahagian Promosi Pelancongan (BPP) Melaka Sa’ari Basiron dan ketua-ketua jabatan serta penggiat industri pelancongan.

Mengulas lanjut, Razak berkata, bagi memastikan Melaka bersedia untuk membuka pintu pelancongan pendidikan di masa akan datang, beberapa perkara perlu diberi perhatian.

Ditanya sama ada Kerajaan Negeri bakal menjadikan Melaka sebagai hab pelancongan pendidikan negara, Abdul Razak berkata, perkara itu akan dimuktamadkan selepas dibawa ke Majlis Mesyuarat Kerajaan Negeri (MMKN).


Kumpulan pertama jemaah haji Malaysia tiba di Madinah

MADINAH, 21 Mei –  Kumpulan pertama 284 jemaah haji Malaysia musim 1444 Hijrah tiba di hotel penginapan di Saja Al Madinah di sini pada 8.10 pagi waktu tempatan.

Kesemua jemaah berkenaan yang berlepas kira-kira 3 pagi Ahad dari Lapangan Terbang Antarabangsa Kuala Lumpur (KLIA), tiba di Lapangan Terbang Antarabangsa Prince Mohammad bin Abdulaziz di sini pada 7 pagi Ahad waktu tempatan.

Ketibaan rombongan jemaah yang menaiki tujuh buah bas ke hotel penginapan itu disambut Duta Besar Malaysia ke Arab Saudi Datuk Wan Zaidi Wan Abdullah, Timbalan Ketua Rombongan Haji (Kebajikan) Nurrinanuwar Shamsuddin, Pengarah Operasi Madinah Ashrof Shamsuddin serta pengurusan dan petugas Tabung Haji (TH).

Wan Zaidi berkata proses ketibaan berjalan lancar dengan jemaah tidak perlu menunggu lama di lapangan terbang menerusi program praperlepasan jemaah haji atau ‘Makkah Route’.

“Ia memudahkan jemaah haji Malaysia yang tiba di Madinah dan Jeddah dengan urusan pasport dilakukan sebelum berangkat ke sini,” katanya kepada pemberita di sini hari ini.

Secara keseluruhan sebanyak 102 penerbangan membawa 31,600 bakal haji akan bertolak secara berperingkat sama ada ke Madinah atau Makkah, dengan penerbangan terakhir musim haji kali ini pada 21 Jun depan.

Selain Saja Al Madinah, jemaah haji yang tiba di Madinah akan menginap di Anwar Al Madinah Movenpick dan Emaar Royal Hotel.

Setiap kumpulan jemaah akan berada selama enam hari di kota suci ini sebelum berangkat ke Makkah, kira-kira 450 kilometer dari sini.

Sepanjang berada di Madinah Al Munawwarah, pelbagai aktiviti diatur antaranya menziarahi makam Nabi Muhammad, memasuki Raudhah di Masjid Nabawi serta menziarahi tempat bersejarah di sini.

Sementara itu, dua beradik, mahasiswa Universiti Teknologi Mara (UiTM) Puncak Alam Sarif Mohd Danial Sarif Rosli, 22, dan adiknya Sarif Mohd Nor Adam, 20, lepasan Sijil Tinggi Persekolahan Malaysia (STPM) antara bakal haji yang tiba di sini.

Sarif Mohd Danial dari Jitra, Kedah melahirkan rasa syukur kerana terpilih menjadi duyufurrahman (tetamu Allah) dalam usia muda serta masih sihat dan bertenaga.

Di samping memfokuskan pada ibadat, pelajar jurusan logistik itu berkata dia turut mengikuti kelas pengajian secara dalam talian dan membuat tugasan sepanjang berada di Tanah Suci.

Pesara Jabatan Penjara Abdul Rahman Ibrahim, 62, dan isteri Jamilah Turiman, 56, pula berazam melakukan yang terbaik bagi memperoleh haji mabrur.


Alor Gajah perlu tarikan pelancongan baharu, gamit pengunjung

ALOR GAJAH 13 Sept – Tarikan pelancongan baharu perlu diwujudkan di Alor Gajah bagi menarik pengunjung dari dalam dan luar negeri, sekali gus menjana semula ekonomi di kawasan terbabit.

Peniaga, Ridzuan Rosman,30, berkata pelbagai tarikan perlu dirancakkan khususnya dalam kawasan pekan Alor Gajah yang sebelum ini menjadi tumpuan pengunjung luar.

Katanya, langkah itu dilihat mampu merancakkan semula aktiviti pelancongan di kawasan yang menjadi mercu tanda daerah itu setelah sekian lama sunyi akibat pandemik COVID-19.

“Kita perlu fikir pelbagai lagi tarikan untuk tarik orang datang ke kawasan ini terutama pada waktu malam yang sebelum ini meriah namum semakim sunyi sepi.

“Malah sebagai peniaga juga saya harap akan ada pelbagai bantuan dihulurkan dari pelbagai pihak bagi menbantu kami menjana semula pendapatan di kawasan ini,” katanya kepada Melaka Hari Ini (MHI).

“Dahulu Dataran Keris ini kawasan tumpuan utama kerana pelbagai aktiviti dijalankan dari jualan murah hinggalah pelbagai persembahan bagi menarik orang ramai ke kawasan ini.

“Penambahbaikan juga perlu terancang dan dilaksanakan dengan lebih baik kerana ramai yang menyatakan memohon untuk membina pasar raya di kawasan ini agar tidak tertumpu di Masjid Tanah.


Perhalusi SOP Umrah elak penipuan sijil vaksin – Ahmad Marzuk

KOTA BHARU, 29 Jan – Kerajaan akan memperhalusi prosedur operasi standard (SOP) bagi memastikan jemaah umrah yang akan berlepas menunaikan ibadah tersebut sudah lengkap menerima dua dos suntikan vaksin COVID-19.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata ia bagi memastikan insiden jemaah yang tidak menerima vaksin atau penipuan sijil vaksin COVID-19 sepertimana yang berlaku baru-baru ini, tidak berulang.

“Saya difahamkan, pihak Kementerian Pelancongan, Seni dan Budaya (MOTAC) telah memanggil pengusaha umrah untuk berbincang bagi memastikan insiden sama tidak berulang.

“Sebelum ini kerajaan terpaksa menangguhkan perjalanan umrah selama sebulan bagi menyelesaikan perkara berbangkit berkaitan peningkatan mendadak varian Omicron dalam kalangan jemaah umrah yang kembali dari Arab Saudi,” katanya.

Beliau berkata demikian kepada pemberita selepas menyampaikan sumbangan limau mandarin sempena sambutan Tahun Baharu Cina di Kampung Pulau Belanga, Pengkalan Chepa di sini hari ini.

Ahmad Marzuk yang juga Ahli Parlimen Pengkalan Chepa berkata setiap individu yang ingin mengerjakan umrah sepatutnya bersikap jujur kerana ibadah umrah bukanlah untuk melancong semata-mata.


Jenazah bekas penembak negara selamat dikebumikan

KUALA LUMPUR 6 Nov – Jenazah bekas atlet menembak negara Muslifah Zulkifli yang meninggal dunia awal pagi ini akibat jangkitan paru-paru, selamat dikebumikan di Tanah Perkuburan Islam Jalan Perak, Georgetown di Pulau Pinang, kira-kira pukul 1.30 tengah hari ini.

Bekas jurulatihnya, Zamil Ahmad Murad yang mengesahkan berita pemergian Muslifah, 35, berkata arwah menghembuskan nafas terakhir pada pukul 2.30 pagi tadi di Hospital Gleneagles Pulau Pinang selepas menerima rawatan hampir dua bulan.

“Arwah positif COVID-19 sejak September lepas, pada masa sama beliau hamil lima bulan dan bayi di dalam kandungan yang merupakan anak pertamanya meninggal dunia dua minggu selepas dimasukkan ke hospital,” katanya ketika dihubungi Bernama hari ini.

Sementara itu, Majlis Sukan Negara (MSN) dalam satu hantaran di laman Facebook mengucapkan takziah kepada keluarga arwah Muslifah dan mendoakan agar rohnya ditempatkan dalam kalangan orang yang beriman.

Muslifah pernah meraih gangsa acara rifle 50 meter (m) prone berpasukan wanita pada Sukan Asia 2014 di Incheon, Korea Selatan bersama-sama Nur Suryani Mohamed Taibi dan Nur Ayuni Farhana Abdul Halim serta terlibat dalam Program Podium dari 2015 sehingga 2017.- BERNAMA


Aidilfitri istimewa untuk bekas anak seni Melaka

AYER KEROH 20 April – Kelab Kebajikan dan Sosial Institut Warisan Melaka (INSWA) telah mengadakan program Kembara Ramadan ke rumah anak yatim, asnaf dan penggiat seni di sekitar Negeri Melaka.

Program tahunan itu merupakan sebahagian insiatif INSWA bagi meraikan penggiat seni Negeri Melaka juga anak-anak yatim dan asnaf menjelang Hari Raya Aidilfitri.

Pengurus Besar INSWA, Encik Abdul Malek Bador berkata, program berkenaan bertujuan membantu para penggiat seni Negeri Melaka terutamanya yang sudah tidak mampu mencari pendapatan serta yang kehilangan mata pencarian sepanjang berlakunya pandemic COVID-19.

Menurut beliau, seramai 25 orang penggiat seni Negeri Melaka terdiri daripada ahli muzik dan penyanyi dondang sayang telah disantuni pada program berkenaan.

“Selain itu, sumbangan turut diberikan kepada dua buah rumah anak-anak yatim iaitu Lembaga Pengurusan Kebajikan Anak-Anak Yatim dan Miskin dan Pertubuhan Kebajikan dalam program ini.

“INSWA ingin mengucapkan ribuan terima kasih kepada para penaja yang telah sudi memberikan sumbangan dalam bentuk wang ringgit dan makanan untuk diberikan kepada para penggiat seni dan anak yatim serta asnaf di Negeri Melaka,” katanya.


PM interim hanya khabar angin

BERA 1 Ogos – Timbalan Perdana Menteri Datuk Seri Ismail Sabri Yaakob hari ini, menyifatkan dakwaan dirinya akan dilantik sebagai Perdana Menteri interim hanya sebagai khabar angin yang tular di portal media dan media sosial.

Beliau berpandangan bahawa dakwaan itu berkemungkinan dibuat bagi memecahbelahkan atau mengeruhkan suasana dalam kerajaan, yang sedang berusaha menangani permasalahan lebih besar iaitu penularan COVID-19 dan kesusahkan rakyat dalam situasi pandemik sekarang.

“Saya juga difahamkan dalam Perlembagaan Persekutuan, tiada istilah Perdana Menteri atau kerajaan interim…itu saya anggap hanya khabar angin. Kita tidak perlu layan bila ada pihak yang hendak memecahbelahkan kerana jika dilayan, ia akan bertambah teruk.

Ismail Sabri yang juga Menteri Pertahanan berkata demikian kepada pemberita selepas menyampaikan bantuan bakul makanan kepada golongan memerlukan di Masjid Charuk Puting serta meninjau pelaksanaan jambatan Guai di sini, hari ini.

Beliau mengulas dakwaan di portal media semalam, bahawa dirinya mempunyai sokongan kuat dalam kalangan anggota Kabinet untuk dilantik sebagai Perdana Menteri interim bagi menggantikan Tan Sri Muhyiddin Yassin, dengan dakwaan rundingan mengenainya sedang berjalan di peringkat kepimpinan Perikatan Nasional (PN).

Dalam perkembangan berasingan, Ismail Sabri berkata, isi kandungan surat bertarikh 29 Julai lepas, yang menggunakan logo Barisan Nasional (BN) pada kepala suratnya, mengenai 40 ahli Parlimen parti itu menyokong kerajaan pimpinan Perdana Menteri, sebagai sah.

Katanya, surat yang meletakkan namanya pada bahagian bawah sebagai ‘penghantar’, dibuat selepas bertemu dan mendapatkan persetujuan 39 ahli Parlimen BN terlibat, menyebabkan beliau berpandangan kenyataan Setiausaha Eksekutif BN Mohamad Shafri Ab Aziz bahawa surat itu palsu hanya berkaitan isu penggunaan kepala surat berkenaan.

“Bila saya hendak buat kenyataan akhbar, nak guna letter head (kepala surat) apa? Letter head BN lah kerana saya dan MP yang lain juga adalah dari BN. Bagi saya, tidak timbul isu kerana yang penting ialah isi kandungannya iaitu 40 orang daripada 42 ahli Parlimen BN menyokong kerajaan yang ada pada hari ini,” katanya.

Ismail Sabri berpandangan perkara itu juga tidak bertentangan dengan ketetapan Majlis Tertinggi UMNO yang memberi kebebasan kepada ahli Parlimennya selain menteri dari parti itu tidak perlu meletak jawatan.

“… dari sudut undang-undang jika menarik sokongan (terhadap) Perdana Menteri, maka kerajaan akan tumbang dan ahli Parlimen terlibat berpandangan kita menyokong kerajaan supaya tidak tumbang,” katanya.


JKDM sita 10.9 juta batang rokok putih babitkan cukai RM7.3 juta

SHAH ALAM 12 Julai- Sebanyak 10.9 juta batang rokok putih berjaya disita Jabatan Kastam Diraja Malaysia (JKDM) Zon Tengah Unit III (LTA Kuala Lumpur), ketika cuba diseludup masuk ke Malaysia di Pelabuhan Barat, Pelabuhan Klang dekat sini.

Dalam kenyataan hari ini, Penolong Ketua Pengarah Kastam Zon Tengah Datuk Zazuli Johan berkata, jumlah sitaan itu pada 16 Jun itu dianggarkan bernilai RM1.09 juta yang melibatkan cukai sebanyak RM7.30 juta.

“Hasil siasatan mendapati, kesemua rokok yang disita adalah diimport dari luar negara tanpa Permit Import sah, dan tanpa membayar cukai dan duti ke atasnya,” katanya.

Beliau berkata, modus operandi kes itu ialah membuat pengikraran tidak benar terhadap pengimportan rokok dengan mengikrar dagangan sebagai ‘general cargoes’ di dalam Daftar Masuk, bertujuan untuk mengelakkan daripada Permit Import semasa pengimportan, dan bagi mengelakkan dikenakan duti cukai yang tinggi.

“Perbuatan mengimport rokok tanpa Permit Import merupakan satu kesalahan di bawah Seksyen 135(1)(a) Akta Kastam 1967 dan Peraturan 30(1) Peraturan-Peraturan Zon Bebas (Pindaan) 2019,” katanya.


Bukti Melaka United ‘boleh main bola’

KELAB Bolasepak Melaka United menepis ramalan awal peminat bola sepak tanah air yang menjangkakan kelab itu bakal menjadi ‘lauk’ kepada pendahulu Liga Super, Johor Darul Ta’zim (JDT).

Sebaliknya, skuad Hang Tuah membuktikan mereka berjaya memberi saingan sengit untuk mengikat keputusan 1-1 dalam aksi di Stadium Hang Jebat, malam tadi.

Pemangku Ketua Jurulatih Melaka United Mohd Asri Ninggal menghamburkan kata-kata pujian kepada anak buahnya yang mempamerkan disiplin cukup tinggi sepanjang 90 minit permainan.

Katanya, ‘kerja rumah’ yang diberikan kepada pemain berjaya diterjemahkan dengan baik untuk berpuas hati mengutip satu mata berharga selepas tewas kepada Sarawak United minggu lalu.

“Kalau kita beri mereka ruang, mereka akan mudah menghukum kita, jadi kita telah berjaya melakukan ‘homework’ itu dengan sorakan padu ribuan penyokong walaupun penyokong JDT lebih ramai daripada kita.

“Pemain mahu buktikan yang mereka boleh bermain bola dan itu yang paling penting dalam perlawanan ini,” katanya dalam sidang media selepas perlawanan.

Dalam aksi itu, Melaka terlebih dahulu dibolosi pada minit ke-27 hasil jaringan Leandro Velazquez sebelum Justin Baas kembali mengikat kedudukan pada minit ke-39.

Mengenai status kecederaan dua tonggak import Ifedayo Olusegun dan Emmanuel Otti, Mohd Asri memaklumkan kedua-dua pemain itu mengalami kecederaan hamstring dan mungkin terlepas beraksi pada perlawanan berikutnya menentang Selangor FC.

Ditanya sama ada dakwaan mengaitkan Ifedayo sebagai pemain JDT yang dipinjamkan ke Melaka United menjadi pelemah semangat kepada pasukan, Mora menafikan perkara itu.


Melaka dijangka sesak hingga Ahad

AYER KEROH 5 Nov – Pintu masuk utama Plaza Tol Ayer Keroh ke negeri ini mulai sesak sejak tengah hari tadi dengan kenderaan keluar masuk susulan kebenaran rentas negeri sejak 11 Oktober lalu.

Tinjauan Melaka Hari Ini (MHI) mendapati jalan menunju ke bandar Melaka sesak dengan pelbagai jenis kenderaan pengunjung yang masih bercuti di negeri ini.

Difahamkan orang ramai mula membanjiri negeri ini sejak cuti umum sempena perayaan Deepavali pada 4 Nov (semalam) selain terus menyambung percutian hingga hujung minggu ini.

Malah, kawasan di sekitar Melaka Raya turut sesak pada waktu puncak hari ini apabila kenderaan dari pelbagai kawasan mula memasuki Bandar Melaka untuk mendapatkan barang keperluan.

Kehadiran pengunjung dari serata negeri ini sudah pasti memberi pulangan lumayan buat peniaga di negeri ini khususnya peniaga-peniaga kecil yang terkesan sejak Perintah Kawalan Pergerakan (PKP) dilaksanakan.


11 kubur ‘hilang’ batu nisan

JOHOR BAHRU, 29 April – Sebanyak 11 kubur di Tanah Perkuburan Islam Mukim Tebrau di Taman Istimewa, Pandan, di sini, ‘hilang’ batu nisan dipercayai dicuri oleh individu tidak bertanggungjawab untuk dijual semula.

Menerusi tinjauan yang dilakukan di tanah perkuburan itu pagi tadi, kebanyakan batu nisan dicuri adalah jenis batu sungai yang harganya mencecah lebih RM450 bagi satu set.

Penggali kubur Muhammad Izzul Hafiq Ramlan, 29, berkata terdapat beberapa waris yang menemuinya selepas terkejut melihat ketiadaan batu nisan ketika menziarahi kubur pada pagi raya seminggu lepas, sebelum ia tular di laman Facebook, sejak semalam.

Katanya, perkuburan di tanah wakaf itu tidak dikunci atas permintaan orang ramai terutama waris bagi memudahkan ia untuk diziarahi, sekali gus terdedah kepada pencerobohan.

“Ada ramai (waris) mengadu ketika ziarah kubur pada pagi raya batu nisan (ahli keluarga) hilang, kita tidak boleh buat apa kerana kubur ini tanah wakaf dan pada waktu malam juga tiada siapa jaga.

“Kita syak kegiatan ini dilakukan ketika waktu tiada pengebumian, mungkin waktu malam. Kebanyakan batu nisan yang dicuri adalah batu sungai dalam sembilan set, kerana boleh dijual semula dan nama si mati boleh dipotong,” katanya ketika ditemui di tanah perkuburan itu, hari ini.

Muhammad Izzul Hafiq berkata selain batu sungai, batu nisan putih yang kebiasaannya digunakan dan bernilai RM350 bagi satu set turut dicuri, dan turut menjelaskan kejadian tersebut kali pertama berlaku di tanah perkuburan yang dibuka sejak awal 90-an itu.

Sementara itu, Ketua Polis Daerah Johor Bahru Selatan (JBS) ACP Raub Selamat ketika dihubungi berkata setakat ini pihaknya tidak menerima sebarang laporan polis berhubung kejadian itu.